Muhamaden 14/11/2018 - 14:05 بڵاوکراوەتەوە لە دیدارو چاوپێكەوتن\nئاماده‌كردنى: ئیسحاق عه‌لائه‌دین\nدكتۆر مونسیف مه‌رزوقى سه‌رۆكى پێشوى تونس دوپاتى ده‌كاته‌وه كه‌وا ئیماراتى عه‌ره‌بى نینۆكى پشیله‌ى پرۆژه‌ى ئیسرائیلییه له ناوچه‌ى عه‌ره‌بى ، به‌ناوى چاكسازى و راستگۆییه‌وه سعودیه له پشتیه‌تى ، كه دواجار تۆڵه‌ى خۆى لێده‌كاته‌وه و یاریه‌كه پێچه‌وانه ده‌كاته‌وه .\nمه‌رزوقى له چاوپێكه‌وتنێكدا ده‌ڵێت قه‌ته‌ر و توركیا باجێكى قورس ئه‌ده‌ن چونكه پاڵپشتى به‌هارى عه‌ره‌بیان كرد ، وه هه‌وڵى كوده‌تا له توركیا و سه‌رنه‌گرتنى ، و گه‌مارۆى ئابورى بۆ سه‌ر وڵاتى قه‌ته‌ر به پلانه‌كانى ئیسرائیل و به پاره‌ى ئیمارات بو .\nوه له په‌یامێكى ناراسته‌وخۆدا بۆ پارتى نه‌هزه‌ى تونسى ، و بۆ بزوتنه‌وه ئیسلامیه‌كان مه‌رزوقى ده‌ڵێت: "هه‌ر گرێبه‌ستێكى گوماناوى له‌گه‌ڵ ده‌سته‌ڵاتدار و رِژێمه كۆنه‌كاندا ئه‌نجامه‌كه‌ى دۆرِان و له‌ناوچون و كوده‌تایه‌كى تونده" ، هه‌روه‌ها ده‌ڵێت: "بارودۆخى تونس گه‌یشتۆته ئاستێك كه رِاگه‌یاندنى ته‌ڵاقدانى نێوان ئیسلامیه‌كان و ته‌واوى رِژێمه كۆنه‌كان بكه‌ن" .\nكۆمێنتى له‌سه‌ر رِاپرسى تونسى كه ناوى وه‌كو به‌هێزترین سه‌رۆكى داهاتوى وڵاتى تونس پێشنیار كراوه ، مه‌رزوقى وتى تائێستا بریارى نه‌داوه ، چونكه ئه‌وه پێش رِاگه‌یاندن پێویستى به كات و بریارى كۆده‌نگى هه‌مو لایه‌نه‌كان هه‌یه .\nمه‌رزوقى پێشبینى ده‌كات كه ئه‌و رِژێمه‌ى یارمه‌تى شۆرشه دژه‌كانى داوه رِوبه‌روى جه‌وله‌یه‌كى تازه ده‌بێته‌وه له شۆرشى به‌هارى عه‌ره‌بیدا ، كه زۆر توندوتیژتر ده‌بێت له‌وه‌ى پێشو ، داواشى له گه‌لانى عه‌ره‌بى كرد بۆ دوباره هه‌وڵدان ، به‌ڵام به شۆرشى ئاشتیانه نه‌ك شۆرشى چه‌كدارى ، تابتوانرێت سیسته‌مێكى دیموكراسى دروست ببێت و له داهاتودا پارێزگارى له وڵات بكات .\nئه‌وه‌ش ده‌قى چاوپێكه‌وتنه‌كه‌یه:\nله‌دواى سه‌ركه‌وتنى شۆرشى دژایه‌تى له هه‌مو وڵاتانى عه‌ره‌بى ، نائومێدبون و بىَ هیوابونى گه‌لانى عه‌ره‌بى له به‌هارى عه‌ره‌بى دروست بو ، هه‌لسه‌نگاندنى به‌رێزتان بۆ ئه‌و حاڵه‌ته چیه؟\nبه‌بۆچونى من واى ده‌بینم له‌شه‌ره‌كه‌دا زیانمان كرد به‌ڵام به‌دڵنیاییه‌وه شه‌ره‌كه ده‌به‌ینه‌وه ، گه‌لانى به‌هارى عه‌ره‌بى به‌كورتى په‌یامێكیان هه‌ڵگرتبو: ئێمه دادپه‌روه‌رى و ئازادى و رێزمان ده‌وێت ، ئێمه نامانه‌وێت تۆڵه له ئێوه لكه‌ینه‌وه ، ده‌مانه‌وێت برۆینه قۆناغێكى پێشكه‌وتو له كارى سیاسى عه‌ره‌بیدا ، به‌بىَ توندوتیژى و تۆڵه‌كردنه‌وه .\nبه‌ڵام به‌داخێكى زۆره‌وه بۆرجوازیه‌تى گه‌نده‌ڵ ره‌تى كرده‌وه ، وه ته‌نها به‌شێكى كه‌مى ئه‌و بۆرجوازیه‌ته په‌یامه‌كه‌ى پێگه‌یشت و وتى: ئێمه هیچ شتێكمان ناوێت جگه له مانه‌وه‌مان له ده‌سته‌ڵات به‌و شێوه‌یه‌ى كه هه‌یه ، وه ده‌مانه‌وێت موماره‌سه‌ى ده‌سته‌ڵاتداریه‌تى به‌سه‌ر ئێوه‌وه بكه‌ین و ئیوه‌ش ته‌واو ملكه‌چ بن ، ته‌نانه‌ت ئه‌گه‌ر توندوتیژیش بین به‌رامبه‌رتان .\nئه‌وه‌بو توندوتیژیمان له شۆرشى دژایه‌تیدا له سوریا و یه‌مه‌ن و میسر و لیبیادا بینى ، به‌شێوه‌یه‌ك له تونس كه‌مترین گه‌نده‌ڵییان ئاشكرا بو به‌رامبه‌ر به وڵاتانى ترى عه‌ره‌بى ، به‌ڵام هه‌مان رِژێم و دیكتاتۆر بو ، بۆیه له تونس ئه‌و كوشتن و كوشتاره به‌و شێوه‌یه روى نه‌دا .\nكێشه‌كه ئه‌وه‌یه خه‌ڵك پێیان وایه بوركانى عه‌ره‌بى ئه‌وه‌ى له 2011 ده‌ستى پێكرد و كۆتایى هات ، كه ده‌ستیان پێكرد به‌بىَ ئه‌وه‌ى هه‌ست به دوباره شه‌حنى خۆیان بكه‌ن ، توره‌بون و رِژێمى دیكتاتۆریه‌تیان ره‌ت كرده‌وه ، به‌ڵام توشى هه‌مان هه‌ڵه بونه‌وه ، ترسان له‌وه‌ى له داهاتودا خراپتر و به‌هێزتر بته‌قێته‌وه و توندوتیژى زیاتر دروست بكات . بۆیه پێویسته له‌سه‌رمان په‌ند و وانه له هه‌ڵه‌كانى پێشومان وه‌ربگرین ، وه گه‌لان رازى بكه‌ین له داهاتودا ته‌نها شۆرشى دیموكراسى و ئاشیانه ئه‌نجام بده‌ن .\nچۆن ئه‌روانیته رِۆڵى وڵاتانى سعودیه و ئیمارات له ناوچه‌كه‌دا به‌گشتى و له وڵاتانى به‌هارى عه‌ره‌بیدا به‌تایبه‌تى؟\nئیمارات نینۆكى پشیله‌ى پلانه‌كانى ئیماراته له ناوچه‌كه‌دا ، هه‌روه‌ها هه‌ستاوه به دابین كردنى پاره و دارایى بۆ شۆرشه‌كانى دژایه‌تى كردنى به‌هارى عه‌ره‌بى ، به‌ڵام پێموایه له بنچینه‌دا بیركردنه‌وه‌ى یه‌هودیه‌ت و دورخستنه‌وه‌ى زۆربه‌ى ئه‌وانه‌یه كه به‌و شێوه‌یه بیرده‌كه‌نه‌وه له وێنه‌ى وڵاتانه‌ى به‌هارى عه‌ره‌بى ، و هه‌مو ئه‌و گومانانه‌ى له‌سه‌ریان هه‌یانه ، جگه له‌و وڵاتانه‌ى كه جێبه‌جێكارى پلانه‌كانى ئیسرائیڵن له ناوچه‌كه‌دا به‌گشتى و وڵاتانى به‌هارى عه‌ره‌بى به‌تایبه‌تى ، وه ئیسرائیڵ بۆ نمونه به‌هیچ شێوه‌یه‌ك قبوڵى وڵاتێكى دیموكراسى له میسر ناكات ، چونكه ئه‌زانێت گه‌لى میسرى به هه‌مو شێوه‌یه‌ك پاڵپشتى فه‌له‌ستین ئه‌كه‌ن ، كاتێكیش رِژێمێكى دیموكراسى له میسر گه‌یشته حوكم و ده‌سته‌ڵاتى گرته ده‌ست ئه‌وه چیرۆكى په‌یماننامه و رێككه‌وتنه‌كانى ئۆسلۆ و كامپ ده‌یڤید و هه‌مو ئه‌وانه‌ى رابردو وه داهاتو كۆتاییان هاتووه .\nبۆیه من پێموایه ئیسرائیڵ به‌هیچ شێوه‌یه‌ك له شێوه‌كان رِێگه به دروست بونى وڵاتانى دیموكراسى عه‌ره‌بى و سیسته‌مى حوكمى دیموكراسى جێگیر نادات ، وه سعودیه له شۆرشه‌كانى به‌هارى عه‌ره‌بى ئه‌ترسێت ، وه ئه‌و چاكسازیه وێران و بىَ سه‌روبه‌ریانه‌ى ئێستا ده‌ستى پێكردووه له ترسى ئه‌نجامه‌كانى شۆرشى به‌هارى عه‌ره‌بى بو ، وه په‌یامێكى رونى بۆ سعودیه‌ش نارد كه بێگومان ئه‌بێت گۆرانكارى بكه‌یت ، به‌ڵام ئه‌وان شێوازه‌كه‌یان ده‌گۆرِن كه نمونه‌ى نیه ، به‌ڵكو مه‌به‌ستیان ئاماده‌كارى گه‌لانى عه‌ره‌بیه ، ئه‌وه‌ش كاریگه‌رى زۆرى له‌سه‌ر سعودیه هه‌یه .\nگرتنى كه‌سایه‌تیه دیاره‌كانى ره‌وتى ئیسلامى میانرِه‌و له سعودیه ، له نمونه‌ى سه‌لمان عۆده و سه‌فه‌ر حه‌والى و وتاربێژان ، ئاینده‌ى سعودیه به‌ره‌و كوىَ ئه‌بات؟\nئه‌وه هاندانێكى گاڵته‌جاریه ، سعودیه خۆى به‌رهه‌م هێنه‌رى فكرى سه‌له‌فیه ، كه بووه هۆى دروست بونى بیرۆكه‌ى داعش ، و هێزه توندرِه‌وه‌كان ، بۆیه ده‌یانه‌وێت ئه‌مرۆ له‌و سه‌رئێشه‌یه رزگاریان بێت كه خۆیان به‌رهه‌میان هێناوه ، بێگومان ده‌یانه‌وێت هه‌مو ئه‌و بانگخوازانه به‌كار بێنن تا چاكسازى ئه‌و شتانه یه‌ك به‌یه‌ك بكه‌ن كه خۆیان تێكیان داوه و گه‌نده‌ڵیان تێدا كردووه ، ئه‌وه‌ش په‌یرِه‌وى ستراتیژێكى هه‌ڵه‌یه ، چونكه ئه‌وان شته‌كانیان یه‌ك له دواى یه‌كدا تێكداوه ، گۆرانكارى ئێستا له رِێگه‌ى ئایدۆلۆژیا و فكره‌وه یان له رِێگه‌ى خوێندنه‌وه‌یه‌كى رِونه‌وه به‌رهه‌م نایه‌ت ، به‌ڵام له رِێگه‌ى په‌رچه‌كردارى عه‌شوائى به‌رهه‌م دێت كه‌وا ته‌یارى سه‌له‌فیه توندره‌وه‌كان له ناوخۆى سعودیه ده‌یڵێن نه‌ك به‌پێچه‌وانه‌وه .\nكێشه‌ى كه‌نداو بووه رِوناكییه‌ك بۆ تاریكى وڵاتانى به‌هارى عه‌ره‌بى ، چۆن ئه‌روانیته دروست كردنى و پاڵنه‌ره‌كانى و ئامانجه‌كانى ئه‌و كێشه‌یه؟\nكێشه‌ى كه‌نداو بریتیه له شوێنكه‌وته‌ى به‌هارى عه‌ره‌بى ، ئه‌بینین سزادانى قه‌ته‌ر و ته‌نانه‌ت توركیاش به هۆى یارمه‌تیه‌كانیانه‌وه بو بۆ شۆرشه‌كانى به‌هارى عه‌ره‌بى ، وه گه‌مارۆدانى قه‌ته‌ر تێگه‌یشتنى مه‌حاڵ نیه به‌ڵكو به‌هۆى بونى كه‌ناڵى جه‌زیره‌یه ، كه بۆته هۆى بڵاوكردنه‌وه‌ى پرِوپاگه‌نده‌ى بۆچونه‌كان و رِۆڵى ده‌وڵه‌تى قه‌ته‌ر له یارمه‌تیدانى شۆرشه‌كانى به‌هارى عه‌ره‌بى ، و یارمه‌تیدان بۆ تێگه‌یشتنى رموزه‌كان .\nته‌نانه‌ت كوده‌تا دۆرِاوه‌كه‌ى توركیا په‌یوه‌ست بو به‌وه‌وه ، چونكه توركیا تاكه هێزه كه یارمه‌تى شۆرشه‌كانى به‌هارى عه‌ره‌بیدا ، و به رِاشكاوانه له ده‌زگاكانى رِایگه‌یاندنى توركیادا رِایگه‌یاند كه وڵاتانى كه‌نداو له پشتى كۆده‌تاكه‌وه بون به‌تایبه‌تیش ئه‌بو زه‌بى كه به 3 ملیار دۆلار هاوكارى سه‌رخستنى كوده‌تاكه‌ى كرد به‌ڵام ئه‌نجامى نه‌بو .\nچۆن ئه‌روانیته چونه‌ده‌ره‌وه‌ى ره‌جه‌ب ته‌یب ئه‌ردۆعان له كاتى پێشكه‌ش كردنى وتارى ترامپ له نه‌ته‌وه یه‌كگرتووه‌كان؟\nئه‌وه په‌یامێكى نارِه‌زایى رِون بو له دژى ئه‌و رِێگه‌یه‌ى كه ترامپ له‌گه‌ڵ كێشه‌كانى عه‌ره‌ب و موسڵمانان كارى پێده‌كات ، به‌تایبه‌تیش كێشه‌ى دانپیانانى ترامپ به قودس كه پایته‌ختى ئیسرائیله ، ئه‌وه‌ش كارێكه ناكرێت سه‌ركرده‌یه‌كى به‌رێزى ئیسلامى قبوڵى بكات ، به‌داخه‌وه سه‌ركرده‌كانى ترى عه‌ره‌ب ناره‌حه‌ت نه‌بون به‌وه‌ى كه ترامپ وتى ، ئه‌وه‌ش كارێك بو كه ئه‌ردۆغان كردى و پێشتر هیچ سه‌ركرده‌یه‌كى ترى عه‌ره‌بى ئه‌و كاره‌ى نه‌كردووه ، هه‌روه‌ها من رێز له هه‌ڵوێسته‌كه‌ى سه‌رۆك ئه‌ردۆغان ئه‌گرم ، ئه‌وه په‌یامێكى رِون بو تا بزانن كه ئێمه تائێستا سه‌ركرده‌مان هه‌یه به‌سه‌ر كێشه‌كاندا سه‌رده‌كه‌ون به‌تایبه‌تى كێشه‌ى قودسى پیرۆز .\nبه‌پێى رِاپرسییه‌كى تونسى ناوى مونسیف مه‌رزوقى بۆ قۆناغى داهاتو یه‌كێكه له ناوى پاڵێوراوان بۆ پۆستى سه‌رۆكى تونس ... ئه‌وه تاچه‌ند رِاسته؟\nمن بریارم نه‌داوه به خۆپاڵاوتنم بۆ پۆستى سه‌رۆك كۆمارى تونس ، ئه‌و بریاره پێویستى به كۆده‌نگى هه‌یه ، و پێویستى به كاته ، وه بۆ هه‌ر رِوداوێكیش قسه‌ى خۆمان هه‌یه .\nئه‌تانه‌وێت چى بڵێن له بوارى سیاسیدا بۆ ئیسلامیه‌كانى تونس به‌تایبه‌تى و ئیسلامیه‌كانى به‌هارى عه‌ره‌بى به شێوه‌یه‌كى گشتى؟\nمن پێموایه هه‌ر گرێبه‌ستێكى گوماناوى له‌گه‌ڵ ده‌سته‌ڵاتدار و رِژێمه كۆنه‌كاندا ئه‌نجامه‌كه‌ى دۆرِان و له‌ناوچون و كوده‌تایه‌كى تونده ، ئێستا كێشه‌ى سه‌ره‌كى بریتیه له‌و هێزه‌ى كه‌وا پاڵپشتى شۆرش بكات ، ئه‌وه‌ى كه‌وا پێویسته ئه‌وه‌یه كه‌وا تونس بۆ سه‌ر رٍاسته شه‌قام ئاماده بكات ، بۆیه هه‌ر گرێبه‌ستێكى گوماناوى له‌گه‌ڵ ده‌سته‌ڵاتدار و رِژێمه كۆنه‌كاندا ئه‌بێته هۆى مانه‌وه و به‌رده‌وامى له رِوبه‌رِوبونه‌وه‌ى پاڵێورِاوێكى دۆرِاو كه بدۆرێت و سه‌ركه‌وتو نه‌بێت ، ئه‌گه‌ر تونس بۆ سه‌ر رٍاسته شه‌قام ئاماده نه‌كات ئه‌وه له راستیدا دۆراوه ، و به‌ڵگه‌ش له‌سه‌ر ئه‌وه رِاگه‌یاندنى ته‌ڵاقه .\n*ده‌قى چاوپێكه‌وتنه‌كه له سایتى (عه‌ره‌بى 21) وه‌رگیراوه .


كوردستان 24/05/2022 - 20:32 بڕیار كۆیی\nله راگەیەندراوێکدا، رادیۆی رێباز، كه سه‌ر به میدیای پارتی دیموكراتی كوردستان – سووریایه، رایگه‌یاند، ئه‌و هێرشه مووشه‌كییه‌ی ئه‌مڕۆ تاوه‌ری په‌خشی رادیۆكه‌یان و ژماره‌یه‌ك رادیۆی دیكه‌ی سه‌ر به پارتی دیموكراتی كوردستان و كه‌ناڵی ته‌له‌ڤزیۆنی ناوخۆی دهۆكی له چیای بێخێر له سنووری ئیداره‌ی سه‌ربه‌خۆی زاخۆ كرده ئامانج، له‌لایه‌ن چه‌كدارانی په‌كه‌كه‌وه ئه‌نجامدراوه.\nله راگەیەندراوەکەدا هاتووه، "ئه‌مڕۆ سێشه‌ممه، به‌كرێگیراوانی په‌كه‌كه سه‌نته‌ری وێستگه‌ی په‌خشی رادیۆی رێبازی سه‌ر به میدیای پارتی دیموكراتی كوردستان – سووریا PDK-S و میدیای پارتی دیموكراتی كوردستان PDKـیان له چیای بێخێر له هه‌رێمی كوردستان مووشه‌كباران كرد".\nرادیۆی رێباز لە راگەیەندراوەکەدا ئاماژەی بە ئەوە داوە"هێرشه مووشه‌كییه‌كه زیانی زۆری دارایی به‌دواوه بوو، به‌بێ ئه‌وه‌ی هیچ زیانێكی گیانیی هه‌بێت و ئه‌و تاوه‌ره‌ی كراوه‌ته ئامانج، سه‌نته‌ری په‌خشی رادیۆی رێبازی سه‌ر به میدیای پارتی دیموكراتی كوردستان – سووریا PDK-S و میدیای پارتی دیموكراتی كوردستان و ژماره‌یه‌ك كه‌ناڵ و ئێزگه‌ی رادیۆی كوردستانی له‌خۆده‌گرێت و ده‌كه‌وێته چیای بێخێر له هه‌رێمی كوردستان".


(خەڵك) وردەكاری داهاتی تابلۆی ئۆتۆمبێلەكانی هەڵەبجە ئاشكرا دەكات – تۆڕی میدیایی خەڵک\n(خەڵك) وردەكاری داهاتی تابلۆی ئۆتۆمبێلەكانی هەڵەبجە ئاشكرا دەكات\n2019/09/11 - 10:45 AM\nجێگری پارێزگاری هەڵەبجە ڕایدەگەیەنێت، بەرواری 15-9 كۆتا ڕۆژی زیادكردنە بۆ فرۆشتنی تابلۆی ئۆتۆمبێلەكانی هەڵەبجە و بەرواری 16-9 موزایەدەكە لە كاتژمێر 10ی سەرلەبەیانی لە هۆڵی بۆنەكان لە هەڵەبجە بەڕێوەدەچێت.\nدوای بوونی بە پارێزگا، بەڕێوەبەرایەتی هاتوچۆی پارێزگای هەڵەبجە بڕیاری دا ژمارەی تابلۆ نایابەكانی پارێزگاكە بە زیادكردنێكی ئاشكرا و بە نرخێكی زیاتر بفرۆشێت و داهاتەكەشی لە شارەكە خەرج بكاتەوە.\nكاوە عەلی جێگری پارێزگاری هەڵەبجە بە (خەڵك)ی ڕاگەیاند، بەرواری 16ی ئەم مانگە تابلۆ نایابەكانی پارێزگاكە دەفرۆشرێن و دەبێت ئەو كەسانەی لە زیادكردنەكەدا بەشداری دەكەن پێویستییەكانیان لە بەشی ژمێریاری بەڕێوەبەرایەتی هاتوچۆی هەڵەبجە ئامادە بكەن.\nوتیشی”بەپێی نوسراوی ژمارە 6ی ساڵی 2019 كە لە وەزارەتی ناوخۆی حكومەتی هەرێم دەرچوو لە 100% پارەكە دەگەڕێتەوە بۆ پارێزگای هەڵەبجە لەو بڕە پارەی لە ژمارە نایابەكان دەفرۆشرێت 80%ی بۆ پڕۆژە و ئاوەدانكردنەوەیە و 20%ی دەگەڕێتەوە بۆ بەڕێوەبەرایەتی هاتوچۆی هەڵەبجە”.\nپاریزگای هەڵەبجەهەرێمی كوردستان\nمالكی دزینی موڵك و سامانی عیراقی ڕەتكردەوە\nپشدەر.. بە ڕووداوی هاتوچۆ هاووڵاتییەك گیانی لەدەستدا\n2020/08/10 - 8:22 PM\nبەهۆی دواکەوتنی موچە و پێنەدانی لە کاتی خۆیدا، تەندروستکارانی شارۆچکەی شارەزوور و سەیدسادق بایکۆتی دەوامی فەرمیان کرد.\nکەمال ئەحمەد، لێپرسراوی ڕاگەیاندنی نەخۆشخانەی گشتی شەهید ڕەئوف بەگ بە (خەڵك)ی ڕاگەیاند، “پاش نیوەڕۆی ئەمڕۆ پزیشکانی بەشی فریاکەوتن و کارمەندانی نەخۆشخانەکە بە هۆی دواکەوتنی مووچە، بایکۆتی دەوامیان کردووە و داوای دابەشکردنی موچە لە کاتی خۆیدا دەکەن “.\nهەر بە پێی زانیارییەکان تەندروستکارانی نەخۆشخانەی گشتی شەهید شەوکەتی حاجی موشیر لە شارۆچکەی سەیدسادق ، هاوشێوەی شارەزوور بایکۆتی دەوامیان کردووە.\nتۆڕی میدیایی (خەڵك) پەیوەندی بە ئیدارەی نەخۆشخانەی گشتی شەهید شەوکەتی حاجی موشیر لە شارۆچکەی سەیدسادقەوە كرد بەڵام پەیوەندییەکە بەردەست نەبوو.


سوید؛ هێرشێک 8 برینداری لێکەوتەوە - تۆڕی میدیایی خەڵک\nلە پەلامارێکدا، لە شارێکی سوید، کەسێک بەچەقۆ هێرشی کردە سەر ژمارەیەک هاووڵاتی و 8ی لێ بریندار کردن.\nپۆلیسی سوید رایگەیاند، ئێوارەی ڕۆژی چوارشەممە، کەسێکی تەمەن 20 ساڵان لە شاری ڤیتلاندی سوید، بە چەقۆ هێرشی کردووەتو سەر چەن هاووڵاتییەک و هەشت کەسی بریندارکردووە.\nدوو لە بریندارەکان برینەکانیان سەختە و هێرشکەرەکەش بە گوللەی هێزەکانی پۆلیس بریندارکراوە و گواستراوەتەوە بۆ نەخۆشخانە.\nبە گوێرەی هەواڵی ڕۆژنامەی ئەفتۆنبلادت، پۆلیس ئەو کردەوەیەی بە تاوانێکی تیرۆریستی گومانلێکراو وەسف کردووە.


Friday, 01.18.2019, 13:38\nهیرشە رەش کەدواین پلەی بەرپرسی هوبە و جمو جولی ئاسایش بوو دوای ئەوەی لەئوکتوبەری پاردا دۆسیەی بەتالانبردنی نەوتیان لەگەل بارزان قەساب و جەندین بەرپرسی تر لێ ئاشکرا بوو ماوەیەک دەستبەسەرکران ولەمیدیاکانیش ئابرویان بردن ، دواتر لەجەند روژی رابردودا مەسروربارزانی ئاگاداری کردوتەوە کەبجیت مامەلە خانەنشینی بکا و پاسەوان و هەندی مولک و مالیان لی ستاندوتەوە . لەوەش گرنگتر پییان گوتوە دەبیت مەدالیاکەی بارزانیش بهینەوە چونکە تو شایستەی ئەو مەدالیایە نیت ، ئەمەش سیگنالیکی بەهیزە کەنەک هەربەدەرکردن بەلکو جاوەری دەکری لەئایندەیەکی نزیک بەشیوەیەکی گوماناوی بەهەوالیک رابگەیەنری بەنەخۆشی یان جەلتەیەکی دل مالئاوایی لەژیان کرد ، چونکە ئەوان پیدانی ئەو مەدالیایە و وەرگرتنەوە لیی دواتر بە ئابروجون و سوکایەتیەکی گەورە بەمەلا مستەفاش دەزانن وئەمەیەکەم جارە کاریکی وابکەن بۆیە برواناکری هەر بەخانەنشین کردنی وازی لیبهینن .\nهاوکات بەپیی زانیاریەکان نەک هیرشە رەش بەلکو ٣١بەرپرسی ئەمنی ئاسایش بەپلەی جواروجور هەمویان خانەنشین کراون کەتائیستا ئیمە نازانین جارەنوسی بارزان قەساب بەکوێ دەگا ؟ چونکە ئەو هەولەی ئۆکتوبەری پار ئەگەر بەشیکی بۆ ئەوە دەگەریتەوە کەئەوانە لەپشت مالی مەلامستەفا دزیان کردوە ئەوا بەشیکیشی بۆئەوەبوو ئەو جوتە جەلادەی هەولیر ( بارزان قەساب و هیرشە رەش ) خویان دەولەتیکیان لەنیو هەولیر بەرییوە دەبرد بۆیە بۆکەرامەت شکاندنی هەردوبنەمالە لەنەوزاد هادی و بارزان وهیرشە رەشیان دا . ئەگەرنا ئەو دزیانەی ئەو ٣ یە کردویانە بەئاستی بجوکترین دزی منالە هەربجوکەکانی بنەمالەی مەلا مستەفا نیە بەرادەیەک ٤٦ بیرەنەوت هەیە هەر کورەکانی مەسعود دەیدزنو نیچیر گوتیتی بۆتە هی ئەوان و بۆم نیە هیج بەدواجوانیکی لەسەر بکەم\nقسەی کوتایش ئەوەیە ئەوانە زۆر تاوان و دەستدریژی و ناهەقی و دزی وئازاری خەلکی هەولیریان بۆ مالی مەلامستەفا ئەنجام دا سەرنەجام روژیک گویبیست دەبن یان وەک فەلەکەدین کاکەیی و جەوهەرنامق .و جەرجیس فەتحولا ..بەشەرەبەتیک لەناویان دەبەن یان بەسینارویەکی هەرزەکارانەی مەسرور وەک ئەوەی فەریدون جوانرویی یان ئەوەتاش وەک پڵنگ دەیخەنە زیندان و دواتر بەکراس و بیجامەیەک و ریشتاشینیکەوە دەیان خنکینن


گروپی شاخەوانی هاودیان هەڵمەتێكی ژینگە پارێزیان ئەنجامدا | دەزگاى زارى کرمانجى\nگروپی شاخەوانی هاودیان هەڵمەتێكی ژینگە پارێزیان ئەنجامدا\nزاری كرمانجی-سۆران: لەپێناو پاراستنی ژینگەی ناوچەكە سەرۆك و ئەندامانی گروپی شاخەوانی و ژینگە پارێزی هاودیان، هەڵمەتێكی كۆكردنەوەی پاشماوەكان و خاشاكیان بەڕێوەبرد.\nخاڵص عەلی حەمەد، بەرپرسی گروپی هاودیان بۆ ژینگە پارێزی و شاخەوانی، بەزاری كرمانجی راگەیاند " لەبەردەوامی كارو چالاكییەكانماندا بە بەشداری ئەندامانی گروپەكەكان هەستاین بە كۆكردنەوەی ئەو پاشماوەو خاشاكانەی سنووری گوندی هاودیان، لەپێناو فەراهەم كردنی ژینگەیەكی پاك و تەندروست لە ناوچەكەدا".\nئاماژەشی بەوەدا " هەرچەندە كارو چالاكیەكانمان بەهۆی رێكارەكانی خۆپارێزی لە ڤایرۆسی كۆرۆنا راگرتوون، بەڵام پاراستنی ژینگەو پاكڕاگرتنی لەسەرووی هەموو شتێكەوەیەو ئەركە هەموو كەسێك لەو روەوە خۆی بە بەرپرس بزانێت و ژینگەی دەوروبەری بپارێزێت.


له‌لایه‌ن: - مەبەست کوردە - به‌روار: 2021-12-27-15:29:00 - کۆدی بابەت: 7405\nچا دووەم زۆرترین خواردنەوەی بەکارهێنری جیهانە لەدوای ئاو. هەموو جۆرەکانی چا لە ڕووەکی کامیلیا سینێنسس (بە ئینگلیزی: Camellia sinensis) دروست دەکرێن، بەڵام ڕێگەی جیاوازی دوورینەوە و ئامادەکردنی ڕووەکەکە جۆری جیاوازی چا بەرهەم دەهێنێت.\nچای ڕەش دوای دوورینەوەی ڕووەکی کامیلیا بە پڕۆسەکانی سیسکردن، کووتانەوە، تۆپەڵکردن و ئۆکساندندا دەڕوات.\nپڕۆسەی ئۆکساندن کاتێک ڕوودەدات کە گەڵاکانی ڕووەکەکە بۆ ماوەیەکی درێژ لەبەر هەوا دادەنرێن. ئەنزیمەکان ماددە کیمیاییەکانی ناو گەڵاکان تێکدەشکێنن ئەمەش دەبێتە هۆی دروست بوونی ڕەنگی قاوەیی و بۆنە باوەکەی چای ڕەش.\nپڕۆسەی دروستکردنی چای سەوزیش بەهەمان شێوەیە بەڵام کردەی ئۆکساندنی بەسەردا نایەت. کردەی ئوکساندن هەندێک سوودی خۆراکی دەدات بە چای ڕەش کە لە چای سەوزدا نییە. بۆ نموونە سوودی هەیە لە کەمکردنەوەی مەترسیی تووشبوون بە شێرپەنجە، دڵ دەپارێزێت لە نەخۆشیی ڕەقبوونی بۆڕییەکانی خوێن و یارمەتیی تەندروست مانەوەی پەستانی خوێن دەدات.\nبەگوێرەی کۆمەڵەی چای ویلایەتە یەکگرتووەکان، لەساڵی ٢٠١٨، چای ڕەش ڕێژەی خواردنەوە و بەکارهێنانی ٨٥٪ بووە لەنێو جۆرە جیاوازەکانی چادا لە ویلایەتە یەکگرتووەکان.\nچای ڕەش دەکرێت سوودەکانی هاوشێوەی چای سەوز ببێت، بەڵام بەهۆی بوونی ماددەی دژەئۆکسانەکان تێیدا، توێژینەوەی تایبەتی لەسەر کراوە کە چۆن کردەی ئۆکساندنی چای ڕەش سوودی تەندروستیی بۆ مرۆڤ دەبێت.\nئەوەی زۆر جێی سەرنجە لە چای ڕەشدا، بوونی ماددەی دژەئۆکسانەکانە تێیدا کە شەڕ دەکەن دژی تەنۆلکە سەربەستەکان لە لەشی مرۆڤدا. تەنۆلکە سەربەستەکان (بە ئینگلیزی: Free radicals)، گەردیلەی ناجێگیرن لە لەشدا کە بەهۆی کردە سروشتییەکانی جەستە و پەستانی ژینگەیی دروست دەبن.\nلەش بە شێوەیەکی ئاسایی دەتوانێت تەنۆلکە سەربەستەکان لەناو ببات، بەڵام کاتێک ڕێژەی ئەو تەنۆلکانە زۆر دەبێت ئەوا دەتوانن زیان بە خانەکان بگەیەنن و خانەکان تووشی گۆڕان بکەن، ئەم گۆڕانانەی خانەش جێی مەترسین و دەبنە هۆی تووشبوونی چەندین نەخۆشی وەکوو ڕەقبوونی بۆڕییەکانی خوێن (بە ئینگلیزی: Atherosclerosis) و چەند جۆرێکی شێرپەنجە.\nدژەئۆکسانەکان دەتوانن یارمەتیدەر ببن لە لەناوبردنی تەنۆلکە سەربەستەکان، چاش یەکێکە لە سەرچاوەکانی دژەئۆکسانەکان. ڕاستییەکەی توێژینەوەکان دەریان خستووە کە ئاوێتەکانی فینۆڵ کە کاریگەری دژەئۆکسانیان هەیە، نزیکەی ۳۰٪ـی کێشی وشکی چای سەوز و چای ڕەش پێک دەهێنن.\nدژەئۆکسانەکانی چای ڕەش جیاوازن لە دژەئۆکسانەکانی چای سەوز، بەهۆی کردەی ئۆکساندنەوە. چای سەوز بە گشتی لە کاتێکینەکان (بە ئینگلیزی: Cathecins) پێکدێت، لەماوەی کردەی ئۆکساندندا لە چای ڕەش، ئەم ماددەیە دەگۆڕێت بۆ تیاروبیجنەکان (بە ئینگلیزی: Thearubigins)، تیافلایڤنەکان (بە ئینگلیزی: Theaflavins) و فلاڤۆنۆڵەکان (بە ئینگلیزی: Flavonols). بوونی ئەم ماددانەش سوودی جیاواز دەدەن بە چای ڕەش وەک لە چای سەوز. کە ئەم سوودانەش بریتین لە:\nڕێگری کردن لە ڕەقبوونی بۆڕییەکانی خوێن\nڕەقبوونی خوێنبەرەکان یان ڕەقبوونی بۆڕییەکانی خوێن (بە ئینگلیزی: Atherosclerosis) بریتییە لە دروستبوونی چینێک لە تۆپەڵەی خوێن لە دیواری خوێنبەرەکاندا، ئەمەش دەبێتە هۆی نەخۆشیی خوێنبەری تاجیی دڵ (بە ئینگلیزی: Coronary heart disease)، جەڵتەی مێشک (بە ئینگلیزی: Stroke) و نەخۆشیی درێژخایەنی گورچیلە (بە ئینگلیزی: Chronic kidney disease). کە تەنۆلکە سەربەستەکان دەکرێت ببنە هۆکاری ئەم حاڵەتانە.\nتوێژینەوەیەکی هامستەر لە ساڵی ٢۰۰٤ـدا دەری خستووە کە وەرگرتنی بڕێکی گونجاو لە چای ڕەش یان سەوز دەتوانێت ڕێگری لە ڕەقبوونی بۆڕییەکانی خوێن بکات. هەروها توێژینەوەیەک دەری خستووە کە خواردنەوەی ڕۆژانەی سێ کوپ چای ڕەش یان زیاتر ڕێگری دەکات لە نەخۆشیی خوێنبەری تاجیی دڵ.\nتوێژینەوەیەکی بە هەڕەمەکی ڕێکخراو دەری خستووە کە خواردنەوەی چای ڕەش بۆ ماوەی ١٢ هەفتە، ئاستی چەوریی سیانەگلیسراید (بە ئینگلیزی: Triglyceride)ـی بە ڕێژەی ٣٦٪ کەمکردووەتەوە، ئاستی شەکرەی خوێنی بە ڕێژەی ١٨٪ کەمکردووەتەوە و ڕێژەی چەوری خراپ بۆ چەوری باش (بە ئینگلیزی: LDL/HDL plasma ratio)ـی لە پلازمادا بە ڕێژەی ١٧٪ کەمکردووەتەوە.\nهەروەها توێژینەوەیەک لە ٢٠١٤ـدا دەری خستووە کە ئەو کەسانەی ڕۆژانە چوار کوپ چای ڕەش دەخۆنەوە مەترسیی تووشبوونیان بە جەڵتەی مێشک کەمترە.\nکەمکردنەوەی مەترسیی شێرپەنجە\nدۆزینەوەکانی پەیمانگای نەتەوەییی شێرپەنجە (بە ئینگلیزی: National Cancer Institute) دەریان خستووە پۆلیفۆنەڵەکان کە لە چادا بوونیان هەیە مەترسیی گەشەکردنی لوو یان گرێ کەمدەکەنەوە. بەتایبەتیش چای ڕەش مەترسیی شێرپەنجەی مەمک، پێست، سییەکان و پڕۆستات کەمدەکاتەوە. توێژینەوەیەک دەری خستووە کە چای ڕەش یارمەتیدەرە لە زاڵبوون بەسەر بڵاوبوونەوەی گرێ هۆڕمۆنییەکانی شێرپەنجەی مەمک.\nکەمکردنەوەی پەستانی خوێن\nلە تۆێژینەوەیەکی ساڵی ٢٠١٥ـدا دۆزراوەتەوە کە چای ڕەش دەتوانێت خاوبوونەپەستان و گرژبوونەپەستانی خوێن کەمبکاتەوە.\nهەروەها خواردنەوەی چای ڕەش دەتوانێت کاریگەریی ژەمی پڕ چەوری لەسەر پەستانی خوێن پووچەڵ بکاتەوە. ئەم کاریگەرییە سەرەڕای بوونی ماددەی کافایینە لە چادا، بەڵام توێژینەوەی زیاتر پێویستن بۆ دووپاتکردنەوەی ئەنجامەکان.\nلەلایەکی ترەوە خواردنەوەی چا یەکێکە لە ستراتیجییەکانی ڕێکخستنی فشار کە ڕۆڵێکی گرنگی هەیە لە ڕێکخستن و کەمکردنەوەی پەستانی خوێن.\nڕێگری کردن لە شەکرە\nهەندێک توێژینەوە جەختیان لەسەر ئەوە کردووەتەوە کە چای ڕەش مەترسیی شەکرە کەم دەکاتەوە. هەروەها لە توێژینەوەیەکدا کەسانی تووشبوو بە شەکرەی جۆری دوو، بڕی جیاوازیان لە چای ڕەش خواردەوە بۆ ماوەی چوار هەفتە. توێژەرەوەکان گەیشتنە ئەو ئەنجامەی کەوا خواردنەوەی ڕێکوپێکی چای ڕەش کاریگەریی دژەئۆکسان و دژەهەوکردنی هەیە بۆ کەسانی تووشبوو بە شەکرەی جۆری دوو.\nچای ڕەش هاندەرێکی زۆر باشی ئەنسۆلینە لە لەشدا کە ڕێگری لە تووشبوون بە شەکرە دەکات. بەپێی توێژینەوەکان چالاکی ئەنسۆلین بە هۆی خواردنەوەی چای ڕەش و پێکهاتەکانی، ١٥ هێندە زیادی کردووە. توێژەرەوەکان دەریان خستووە کە کاتێکینەکان (بە ئینگلیزی: Cathecins) بەرپرسن لە زیادکردن و هاندانی چالاکی ئەنسۆلین، بە تایبەتیش ئێپیگالۆکاتێکین گالەیت (بە ئینگلیزی: Epigallocatechin gallate)\nباشترکردنی سەرنجدان و توانای مێشک\nچای ڕەش کافایین و ترشە ئەمینییەکی بەناوی ئێڵ-تیاناین یان لیڤۆ-تیاناین (بە ئینگلیزی: L-theanine) تێدایە، کە توانای سەرنجدان و ئاگایی زیاد دەکەن.\nلیڤۆ-تیاناین چالاکی ئەلفا (بە ئینگلیزی: Alpha activity) لە مێشکدا زیاد دەکات کە دەبێتە هۆی خاوبوونەوەی مێشک و سەرنجدانی باشتر. هەر لەبەر ئەوەشە کە خواردنەوەی چا وزیەکی جێگیرترت دەداتێ بە بەراورد بە خواردنەوە کافایینیەکانی تری وەکوو قاوە.\nتوێژینەوەکان دەریان خستووە کەوا چای ڕەش دەتوانێت یارمەتی چڕیی ئێسک بدات، مەترسیی هەڵئاوسانی جومگەی ڕۆماتیدی (ڕۆماتیزم) (بە ئینگلیزی: Rheumatoid arthritis) کەمدەکاتەوە و ڕێگریش دەکات لە نەخۆشی پارکینسۆن. هەروەها چای ڕەش یارمەتی پاراستنی تەندروستیی هەناو دەدات بەهۆی هاندانی گەشەی بەکتریا سوودبەخشەکانی هەناو و ڕێگریکردن لە گەشەی بەکتریا زیانبەخشەکان، ئەمەش بەهۆی بوونی ماددەی پۆلیفینۆڵەوەیە.\nماددە خۆراکییەکانی چا\nپەیمانگای نەتەوەییی شێرپەنجە دەری خستووە کە چا ئەم ماددە خۆراکییانەی تێدایە:\nئەلکالۆیدەکان، کە بریتین لە کافایین، تیۆفیلین و تیۆبڕۆماین\nماددە کانزایی و کانزا دەگمەنەکان\nئاوێتە ئەندامییە هەڵچووەکان، کە بەرپرسن لە تام و بۆنی چا\nتایبەتمەندیی دژەئۆکسانی چای ڕەش بەهۆی بوونی ماددەی پۆلیفینۆڵە تێیدا (بە ئینگلیزی: Polyphenol)، پۆلیفینۆڵەکان ئەو ئاوێتانەن کە ڕووەک لە تیشکی سەرووبنەوشەیی و زیندەوە زینبەخشەکانی هۆکاری نەخۆشی دەپارێزن.\nفلاڤۆنۆیدەکان جۆرێکن لە ماددەی پۆلیفینۆڵ، هەروەها لە ترێ، شەرابی سوور و خواردنی تریشدا هەن.\nتایبەتمەندیی دژەئۆکسانی ماددەی پۆلیفینۆڵ، لەش دەپارێزێت لەو گۆڕانانەی کە دەبنە هۆی نەخۆشی.\nڕێنوێنی بۆ پێشکەشکردنی چای ڕەش\nچا جگە لەوەی وەک خواردنەوەیەکی سەرەکی ڕۆژانە بەکاردێت. دەکرێت لە دروستکردنی خواردنیشدا بەکار بێت بۆ نموونە وەک شلەیەکی کوڵاندن لەجێی ئاو بەکاردێت، ئەمەش بۆن و بەرامی چا دەدات بە خواردنەکە.\nخواردنەوەی چای ڕەش ڕێگەیەکی تەندروستە بۆ دەستکەوتنی بڕی ڕۆژانەی پێویست لە کافایین. چا کالۆرییەکەی کەمە بەتایبەتیش ئەگەر شەکری بۆ زیاد نەکرێت.\nڕێگەکانی بەتامکردنی چا بەبێ زیادکردنی شەکر بریتین لە:\nتێکەڵکردنی چا لەگەڵ بەهاراتی وەکوو، دارچین\nزیادکردنی لیمۆ یان شەربەتی لیمۆ\nبابه‌ته په‌یوه‌ندیداره‌كان به : سوودەکانی چای ڕەش


ڕێساگەلی ڕێکخراوی جیهانیی کورد – WorldKurd Organisation\n١- ڕێکخراوی جیهانیی کورد (WorldKurd Organization (WKO.\n٢- نووسینگەی ناوەندی WKO لە شاری کارلسکوگا-ی وڵاتی سۆئیدە\n٣- ڕێکخراوی جیهانیی کورد دەتوانێ لقی نوێی لە سەرانسەری جیهاندا بەپێی ڕێساگەلی نێوخۆیی دابنێ و بابەتگەلی پەیوەندیدار بە نوێنەرایەتییەکانی چارەسەر بکات.\n١- داکۆکی و پاراستن و بڕەودانی مافی کولتووری کورد لەسەر بنەمای ستراتیژیی دیاریکردنی مافی چارەنووس بەپێی بڕگەکانی ڕێکخراوی نەتەوە یەکگرتووەکان.\n٢- ڕێکخراوی جیهانیی کورد، جاڕنامەی مافی مرۆڤی نەتەوە یەکگرتووەکان بە ڕچە دەزانێ و بڕەوی پێ دەدات.\n٣- ئەندامانی WKO، لە کەسانی ئاکادیمی، ڕۆشنبیر، حزبەکان و ڕێکخراوگەلێکن کە لە ئاستی نێودەوڵەتیدا چالاکن.\n٤- WKO بەبێ سەرنجدان بە ئایین و مەزهەب و دەوڵەت و حزبەکان بۆ ئامانجەکانی خۆی هەوڵ دەدات.\n١- دەستەیەکی بەڕێوەبەریی WKO بەڕێوە دەبات.\n٢- دەستەی بەڕێوەبەریی حەوت کەسن.\n٣- ئەرک و دەسەڵاتی ئەندامانی دەستەی بەڕێوەبەریی دەبێ بەپێی ڕێساگەلی نێوخۆیی دیاری بکرێ.\n٤- هەموو بڕیارەکانی نێوخۆی WKO دەبێ لە ژێر چاودێریی دەنگی زۆرینەی دەستەی بەڕێوەبەریی بێت.\n٥- WKOدوو جۆرە ئەندامی هەیە: ئەندامی ئەسڵی و ئەندامی پشتیوان کە هەموویان خاوەنی دەنگن بەڵام ئەندامی پشتیوان ناتوانێ خۆی بۆ دەستەی بەڕێوەبەرێتیی بپاڵێوێت.\n٦- دەستەی بەڕێوەبەرێتیی، ئەندامێتیی ئەندامی نوێی ڕێکخراوی جیهانیی کورد پەسند و پشتڕاست دەکاتەوە.\nئەرکەکانی دەستەی بەڕێوەبەریی\n١- بەڕێوەبردنی WKO لە ئەستۆی دەستەی بەڕێوەبەرییە و ماڵپەڕ و پلان و بوودجە پەسند دەکات و هەروەها دیاریکردنی ڕێساکان و ڕێکخستنی نێوخۆیی، کردنەوەی لقەکان و نوێنەرایەتییەکان لە سەرانسەری جیهان، چاکسازیی لە یاسای ئێستە و ڕێساگەلی نێوخۆیی، بڕیاردان و چارەسەریی ناکۆکی نێوان ئەندامانی ڕێکخراو و نوێنەرایەتییەکان لە وڵاتگەلی جیاواز، چاودێریی بەسەر چالاکییەکانی نوێنەرایەتییەکانی وڵاتانی جۆراوجۆر، دامەزراندنی کارمەند بۆ لقەکانی ڕێکخراو لە وڵاتگەلی جۆراوجۆر، سەرپەرشتی بەسەر چاپەمەنی و ڕاگەیەنرا و لێدوان و..، چاودێریی بەسەر ئەو چالاکییانەی کە بەناوی WKO لەلایەن ئەندامان و نوێنەرایەتییەکانیەوە لە وڵاتانی جۆراوجۆر بەڕێوە دەچێت، بەڕێوەبردنی دانیشتنی ساڵانە.\n٢- هەموو بڕیارەکان لە دانیشتنی ساڵانەدا دەدرێت.\n٣- دەستەی بەڕێوەبەریی، بەرپرسیارێتیی جێبەجێکردن و کۆنتڕۆڵی بڕیارەکانی دانیشتنی ساڵانەی لە ئەستۆیە.\n٤- دانیشتنی ساڵانە زۆربەی ئەندامانی دەستەی بەڕێوەبەریی هەڵدەبژێرێ.\n١- سەرچاوەی ماڵی WKO لە دانی هەقی ئەندامێتییەکانەوە، دابین دەکرێت.\n٢- WKO دەتوانێ دیاری و یارمەتی ماڵی وەربگرێ بەومەرجەی کاریگەریی لەسەر سیاسەتی ڕێکخراوەکە نەبێ.\n٣- بەپێی پەسندی دەستەی بەڕێوەبەریی، WKO دەتوانێ یارمەتی ماڵی لە دەوڵەتەکان و ڕێکخراوەکان وەربگرێ.\n١- ڕێکخراوەکەمان، ئاکادیمیایەک بۆ پاراستن و بڕەوپێدانی کولتوور و شوناسی کورد لە هەموو جیهاندا دادەمەزرێنێت.\n٢- ئاکادیمیای کوردی لە ١٢ بەشی لێکۆڵینەوە چالاک دەبێ کە بریتین لە بەشەکانی زانستی سیاسەت، کۆمەڵناسی، دەروونناسی، مێژوو، جوغرافیا، زمان، بابەتگەلی پەیوەندیدار بە کچان و ژنان، ئایین، فەلسەفە و… .\n٣- ئەندامێتیی لە ئاکادیمیا هەمیشەییە.\n٤- هەوڵ و ئامانجی WKO ئەوەیە کە لانیکەم نیوەی ڕێژەی ئەندامان لە چالاکانیی ژن بن.\n٥- هەڵبژاردنی ئەندامان بە دەنگی نه‌هێنی لە ئاکادیمیا دەبێ و پێش ڕاگەیاندنی پێویسته بۆ پشتڕاستکردنەوە بنێردرێتە دەستەی بەڕێوەبەریی.\n٦- ئاکادیمیای کوردی هەوڵ دەدات: تۆڕێک لە توێژەران لە وڵاتانی جیاواز و کتێبخانەیەک و ناوەندێکی بەرهەمهێنانی دۆکیۆمێنت بۆ توێژینەوە دابنێت. هەروەها ماڵپەڕێکی کوردیکا یان کوردیپیدیا کە کولتوور و مێژووی کوردی تێدا کۆبکاتەوە، دابنێت. هەروەها کار بکات بۆ بەڕێوەچوونی کۆنفڕانس و سێمینار لەبابەت کولتوور و شوناسی کورد و هاوکاری لەگەڵ کەسان و ڕێکخراوە نێودەوڵەتییه‌کان و دەوڵەتگەلی بەرپرسیار کە داکۆکی لە کولتوور و شوناسی کورد دەکەن.\nئەندامی رێکخراوی جیهانی کورد


تیرۆر – Page 4 – تۆڕی میدیایی خەڵک\nکلیلە وشەی "تیرۆر"\nعادل عەبدولمەهدی: یەكێتیی هەر جۆرە دەستتێوەردانێكی لە كاروباری ناوخۆی عیراق ڕەتكردووەتەوە\nخەڵك – بەشی هەواڵ نووسینگەی ڕاگەیاندنی سەرۆك وەزیرانی عیراق ڕاگەیەنراوێكی سەبارەت ناوەڕۆكی بە سەردانەكەی عادل عەبدولمەهدی بۆ سلێمانی و كۆبوونەوەی لەگەڵ لێپرسراوانی باڵای یەكێتیی نیشتمانیی كوردستان...\nخەڵك – ئارژین كارزان جێگری سەرۆكی ئەركانی هێزەكانی پێشمەرگە ڕەتیدەكاتەوە هێزەكانی هاوپەیمانان مەشق و ڕاهێنانیان بە پێشمەرگە ڕاگرتبێت. لیوا قارەمان كەمال جێگری سەرۆكی ئەركانی هێزەكانی پێشمەرگە...\nحەلبوسی داوایەك لە سەرجەم لایەنەكان دەكات\nخەڵك – ئارژین كارزان سەرۆكی ئەنجومەنی نوێنەرانی عیراق داوا لەسەرجەم لایەنە عیراقییەكان دەكات دان بەخۆیاندا بگرن و هیچ پەرچەكردارێكی هەڵە بەرامبەر بە ڕووداوی بۆردوومانی بنكەكانی حەشدی...\nخەڵك – بەشی هەواڵ سەرۆك كۆماری عیراق و جێگری وەزیری دەرەوەی ئەمریكا كۆبوونەوە و لە كۆبوونەوەكەدا جێگری وەزیری دەرەوەی ئەمریكا پشتیوانی وڵاتەكەی بۆ بەرقەراركردنی ئاسایش و...\nخەڵك – بەشی هەواڵ ئەمڕۆ سێشەممە هەرسێ سەرۆكایەتییەكەی هەرێمی كوردستان لە هەولێر كۆبوونەوە و جەختیان لە یەكڕیزیی نێوماڵی كورد بۆ ڕووبەڕووبوونەوەی پێشهاتەكان كردەوە. سەرۆكایەتیی هەرێمی كوردستان...\nخەڵك – بەشی هەواڵ سەرچاوەیەكی ئەمنی لەهێزەكانی سوپای عیراق ئاشكرايكرد، لەبازگەی مەكتەبی خالدی سەر بە شاری كەركوك تیرۆریستێكی داواكراو دەستگیركرا. سەرچاوەیەكی ئەمنی لەهێزەكانی سوپای عیراق، ڕایگەیاند:”ئەمڕۆ...\nخەڵك – بەشی هەواڵ دوابەدوای پەلامارەكەی ئەمشەوی تیرۆریستانی داعش بۆ سەر هێزەكانی پێشمەرگە لە سنووری كوڵەجۆ و خانەقین، وەزارەتی پێشمەرگە ڕاگەیەنراوێكی بڵاوكردەوە. وەزارەتی پێشمەرگە لە ڕاگەیەنراوەكەدا...


قەیەغەکردن عراقیەگان لە گەشتکردن وەرەو ٢٠ دەوڵەت بنچینەی نوو کۆڕۆنا لەناویان دەرچگە\nشەفەق نیوز/ دەسەڵات فڕۆکەوانی مەدەنی عراق، ئمڕوو پەنجشەممە، راگەیان قەیەغەکردن عراقیەگان لە گەشتکردن وەرەو ٢٠ دەوڵەت لەناویان بنچینەی نوو ڤایڕۆس کۆڕۆنا دەرچگە.\nدەسەڵاتەگە لە بەیاننامەیگ رەسیە ئاژانس شەفەق نیوز وت: دەسەی باڵای تەندروسی و سەڵامەتی نیشتمانی، فەرمان داگە دەسەڵات فڕۆکەوانی مەدەنی و کۆمپانیایل فڕۆکەوانی مەدەنی لە وڵاتەگە، وە قەیەغەکردن هاووڵاتییە عراقیەگان لە گەشتکردن وەرەو ئەو دەوڵەتەیلە ک بنچینەی نوو ڤایڕۆس کۆڕۆنا لەناویان هەس.\nو دیاری کرد ک ئەو دەوڵەتەیلە ک وە قەیەغەگە دیاری کریانە خوەیان؛ نەمسا، بەلجیکا، دانیمارک، فینلاندە، فەڕەنسا، جۆرجیا، ئەڵمانیا، یونان، ئێرلەندا، لۆکسمبۆرگ، سلوڤیکیا، ئیسپانیا، بەڕازیل، ئەمریکا، هیند، ئوسترالیا، یابان، باشوور ئەفریقا، زامبیا.\nو ئاماژە کرد ک فەرمانگە هەمیش قەیەغەی وەناوهاتن لەو دەوڵەتەیلە گردەو، بیجگە عراقیەگان و چەسپانن کەرەنتین ناچارییان ئەرا ماوەی ١٤ رووژ، و ری وە تیکڵابوین ئەواکان وەپیان نەیریەێد، تا وەڕی pcr ئەوە چەسپیەێد ک تووش بیماریەگە نەهاتنە، و تا دوو هەفتە تا ئاشکرابوین رەوش جهانی و هەرێمی لە بڵاوبوین ئی بنچینەی نووە.\nوتیش؛ قەیەغەی وەناوهاتنەگە دبلۆماسیەگان و خاوەن پاسپۆرتە دبلۆماسیەگان، و شاندە حکومەتیە فەرمیەگان، و کارکەرەیل لە باڵوێزخانەگان و رێکخراوە ناودەوڵەتیەگان، و پسپۆڕەیل لە پڕۆژە خزمەتگوزارییەگان وەخشێد، وە مەرجیگ لەماوەی ٧٢ ساعەت وەرجە هاتنیان ئەرا ناو عراق تاقیکردنەوەی pcr بارن.\nعراق بڵاوبوین فراوانیگ لە بنچینە نووەگەی کۆڕۆنا نشانە کەێد\nDate: 2021-02-18 10:07:02\nوەزیر وەرگری پرسەو سەرەخوەشی لە ئەفسەر گەورایگ کەێد وەکۆڕۆنا مرد\nDate: 2020-09-30 10:18:14\nبەسانن ٤٣ مەکتەو لە زیقار لەوەر ئاشکراکردن تووشهاتنەیل کۆڕۆنا.. بەڵگەنامە\nDate: 2021-02-03 14:26:25\nکۆڕۆنای عراق.. ٥٥ مردن وزیاتر لە ٣ هەزار تووشهاتن لە یەک رووژ\nDate: 2020-10-24 14:04:13\nزیاتر لە ٧٠ مردن وە کۆڕۆنا لە عراق و تووشهاتنەگان لە خوار ٤ هەزار\nDate: 2020-10-07 14:03:44\nتووشهاتنەگان کۆڕۆنا لە عراق لە ئاست دوو هەزار رەد کەن\nDate: 2021-02-10 11:54:38\nکۆڕۆنای عراق.. ٧٠ مردن و ٣٨٢١ تووشهاتن نوو لە ماوەی یەک رووژ\nDate: 2020-09-21 13:53:02\n١٣٠٠٠ مردن وە ڤایڕۆس کۆڕۆنا لە عراق\nDate: 2021-01-25 12:48:43


كورد گه‌لێكی په‌رته‌وازه‌و ئاینده‌یه‌كی نادیار\n18 شوبات 2018\nهه‌تا ده‌مرم له بۆ كوردان ده‌ناڵم\nعیلاجیان چۆن بكه‌م هاوار به‌ماڵم\nئه‌م هۆنراوه‌یه ملای گه‌وره‌ی كۆیه فه‌رمویه‌تی ئه‌و زانا ناوداره‌ی كورد له‌و سه‌رده‌مه‌دا ئه‌م ووته‌یه‌ی نوسیوه و ووتویه‌تی بۆئه‌م كات و باروو دۆخه‌ی كه‌كورد گوزه‌ری پیاده‌كات زۆر گونجاوه .\nگه‌لی كورد گه‌لێكی ڕه‌سه‌نی ناوچه‌كه‌یه زۆر به‌ی لێكۆڵینه‌وه‌و سه‌رچاوه مێژویه‌كان ئه‌وه‌مان پێ ئه‌ڵێن كه گه‌لی كورد یه‌كێكه له‌و گه‌لانه‌ی كه له‌دێر زه‌مانه‌وه بوه، بونی زمان و گه‌ل و نیشتمان كه ئه‌مانه‌ش هه‌مووی بنه‌مای گه‌لی ڕه‌سه‌ن و زیندوون له‌گه‌ڵ ئه‌وه‌شدا گه‌لێكه كه توانیویه‌تی له ناوچه شاخاویه‌كان بژیت ئه‌مه‌ش وایكردوه كه خاوه‌نی كۆمه‌ڵێك ئاكاری تایبه‌ت به خۆی بێت وه‌ك ئازایه‌تی و كۆڵنه‌دا ن و قوربانیدان و ....هتد.\nبه‌ڵام به‌داخه‌وه تائه‌م ساته‌وه‌خته‌ش كه هه‌زاره‌ی سێ یه‌مه ئه‌م گه‌له خاوه‌نی كیان و ووڵاتی سه‌ربه خۆی خۆی نیه‌و ، ئه‌مه‌ش بۆته هۆی ئه‌وه‌ی زۆر جار ئه‌م گه‌له له‌لایه‌ن دراو سێكان و ووڵاتانی زلهێزه‌وه وه‌ك سوته‌مه‌نی به‌كاریان هێناوه بۆ پاراستنی به‌رژه‌وه‌ندیه‌كانی خۆیان، به‌رده‌وام ئه‌م گه‌له له‌سه‌رخاكی خۆی دژایه‌تی بوون مانی كراوه وه‌ك هاووڵاتی پله دوو له‌لایه‌ن ئه‌و ووڵاتانه‌ی كه‌كوردیان به‌سه‌ردا دابه‌شكراوه سه‌یركراوه له‌گه‌ڵ ئه‌وه‌ی ئه‌وه‌ی له‌ده‌ستیان هاتوه كه‌مته‌رخه‌میان نه‌كردوه له‌دژایه‌تی ئه‌م گه‌له له‌هه‌مان كاتیشدا ووڵاتانی زلهێزو خاوه‌ن بڕیار له‌جیهاندا نه‌ك پشتیوانیان نه‌كردوه به‌ڵكو زۆر جار بێده‌نگی و له‌وه‌ش خراپتر خۆشیان به‌شێك بوون له‌و سته‌مه‌ی كه‌به‌ئاشكرا به‌رانبه‌ر به‌م گه‌له ئه‌نجامدراوه وه هۆكاری ئه‌وه‌ی كه‌تائه‌م ساته‌وه‌خته‌ش گه‌لی كورد نه‌بوه به خاوه‌نی كیانێكی سه‌ربه‌خۆی خۆی وه‌ك گه‌لانی دنیا ئه‌كرێت بۆ ئه‌م خاڵانه‌ی خواره‌وه بیگێڕینه‌وه :ـ\n1ـ نه‌یاره‌كانمان زۆر بێ به‌زه‌ییانه مامه‌ڵه‌یان له‌گه‌ڵ گه‌لی كوردا كردوه وه‌ئه‌وه‌ی له‌ده‌ستیان هاتوه ئه‌نجامیان داوه هه‌تا كارگه‌یشتۆته‌ئه‌وه‌ی كاره‌ساتی نه‌خوازراوی وه‌ك كیمیایی بارانكردنی هه‌ڵه‌بجه‌و پرۆسه‌ی به‌ناو ئه‌نفال و وێرانكردنی شار و گوندو ئاوه‌دانیه‌كانی كوردستان له كاتی شه‌ڕو ململانێكاندا له‌كاتێكدا تاوانی كورد هه‌ر ئه‌وه‌بوه كه‌ویستویه‌تی وه‌ك هه‌موو گه‌لانی دنیا به‌ساده‌ترین مافی خۆی بگات .\n2ـ ناهۆشیاری كورد به‌تایبه‌تیش بڵێین سه‌كردایه‌تی سیاسی كوردو ده‌سه‌ڵاتدارنی كوردستان له‌ڕابردوودا په‌ندو ئه‌زموونیان له شكست و هه‌ڵه‌كانی ڕابردوو وه‌رنه‌گرتوه به‌رده‌وام هه‌ڵه‌كانی ڕابردوویان دوباره كردۆته‌وه به‌داخه‌وه تائێستاش له‌م سه‌رده‌مه‌دا تێگه‌یشتنی تاكی كورد بۆ خه‌بات و به‌ر خودان و تێكۆشان وه‌ك پێویست نیه به‌داخه‌وه هه‌میشه ئامانجی گه‌ل كراوه به قوربانی ئامرازه‌كان كه‌ئه‌ویش حیزب و گروپ و ڕێكخراوه‌كانن وه‌له‌ناو ئه‌وانیشدا ته‌سك ئه‌بێته‌وه بۆ چه‌ند بنه‌ماڵه‌و كه‌سێك كه ئه‌توانین بڵێن ئه‌مه گرفتی سه‌ره‌كی ئه‌م گه‌له‌یه.\n3ـ نه‌بوونی سه‌رچاوه‌یه‌ك یان مه‌رجه‌عێك بۆ كاری سیاسی و كوردایه‌تی و نیشتیمانی كه‌ئه‌مه‌ش به‌رده‌وام و تا ئه‌م ساته‌وه‌خته‌ش گرفتێكی سه‌ره‌كی ئه‌م گه‌له‌یه كه یه‌كێك نیه سه‌رجه‌م لایه‌ن و بۆچونه‌كان كۆبكاته‌وه هه‌رلایه‌نه‌و خۆی به‌ڕاست ئه‌زانێت وه گومانی له‌لایه‌نه‌كانی ترهه‌یه به‌به‌راوورد ی ئه‌م حاڵه‌ته‌ی كوردستان ئه‌بینیت كه به‌تایبه‌تی لایه‌نه‌شیعه‌كانی عێراق چه‌نده ناكۆك و نه‌یاربن به‌ڵام دواجار هه‌موویان به‌سه‌رجه‌م بۆچوونه‌جیاوازه‌كانه‌وه كۆكن له‌سه‌ر پابه‌ندبوونیان به مرجه‌عیه‌تی شیعیه‌وه.\n4 ـ هه‌ڵه‌ی به‌رده‌م و شكستی یه‌ك له‌دوای یه‌ك و به‌رده‌وام له‌قه‌یرانێكه‌وه به‌ره‌و قه‌یرانێكی تر بۆته ده‌ستكه‌وتی ئه‌زموونی كوردی له‌ماوه‌ی 26 ساڵی ڕابردوودا كه ئه‌مه‌ش به‌داخه‌وه بۆته هۆكاری سه‌ره‌كی له‌ده‌ستدانی نائومێدی و نه‌مانی متمانه له‌نێوان هاووڵاتیان و لایه‌نه‌سیاسیه‌كان و حكومه‌ت و ئه‌زموونی حوكمڕی له‌م هه‌رێمه‌دا.\nبه‌داخه‌وه ئاسۆی ئاینده‌ی ئه‌م گه‌له لێڵه بۆیه پێویسته لایه‌نه‌سیاسیه‌كان كۆتای به‌م ململانێ نه‌خوازراوه‌بێنن كه بۆته مایه‌ی شه‌رمه‌زاری هه‌موان له‌ناو خۆو ده‌ره‌وه‌دا، تاكه‌ی ئه‌بێت ئه‌م عقڵیه‌ته به‌رده‌وام بێت ئه‌بێت كه‌ی بێت ئێمه‌ش وه‌ك هه‌موو میلله‌تانی جیهان بگه‌ی به‌مافی ڕه‌وای خۆمان.


هاوڵاتیان لە هەڵبژاردندا تۆڵە دەكەنەوە...\nراپۆرت/ هاوڵاتیەكى تۆبزاوە\nهاوڵاتیەك : پێویستە بەڕێوەبەرى ناحیەى رزگارى (تۆبزاوە) دەست لە كار بكێشێتەوە\nكۆمەڵگەى تۆبزاوە كە سەنتەرى ناحیەى رزگارییە و كەوتۆتە سەر رێگاى سەرەكى هەولێر موسڵ، لە دواى پرۆسەى تێكدانى گوندەكان لە كۆتایی هەشتاكانى سەدەى رابردوو لە لایەن رژێمى بەعسەوە دروست كراوە بۆ ئەوەى خەڵكى ئەو گوندە تێكدراوانەى بە زۆرەملێ تیادا كۆبكرێتەوە. لە ساڵى 2004 كراوەتە نەحیە، ئەم كۆمەڵگەیە تا ئێستا بەڕێوەبەرێكى ناحیەى باشى بە خۆوە هەڵنەگرتووە كە تواناى هەبێ خزمەتى خەڵكەكە بكات. ئێستا بەڕێز عەبدولستار گەردى بەڕێوەبەرى ناحیەیە. بۆ قسەكردن دەربارەى كێشەكانى ئەم كۆمەڵگەیە ئەم راپۆرتەمان بە پێویست زانى.\nناعەدالەتى لە پێشكەش كردنى خزمەتگوزارى\nكۆمەڵگەى تۆبزاوە كە سەنتەرى ناحیەى رزگارییە و دانیشتوانەكەى لە هاوڵاتیانى دەشتەكانى شەمامك و قەراج و كەندیناوە و عەشیرەتى هەركى و برادۆست پێك دێ. شەقامێكى گشتى بە ناوەڕاستى كۆمەڵگەكە تێپەڕدەبێ كە بازاڕێكى گەورەى تیایە و جۆرەها كەلوپەلى لێ دەفرۆشرێ. شوێنێك هەیە پێى دەگوترێ ساحەى ریم و لەوێوە بەرەو سەروو گەڕەكى هەركى و برادۆست دەست پێ دەكات، لە سەرەتاى كۆمەڵگەكەش گەڕەكەكانى خەڵكە سۆرانیەكەیە. بە گوتەى هاوڵاتیان و دواى ئەوەى ئێمەش بۆ بەدواداچوون سەردانى شوێنەكانمان كرد، زۆرترین خزمەتگوزارى لەو گەڕەكانە كراوە كە هەركى و برادۆستى تیا دادەنیشێ و دامودەزگاكانى حكومەت بە بینایەى ناحیەوە گوازراوەتەوە ئەم گەڕەكانە. هاوڵاتیەك بە ناوى مام عەلى خدر دەڵێ (هەرچى كرابێ لەم كۆمەڵگەیە تەنیا بۆ گەرەكى هەركى و برادۆستە، ئێمە نازانین مودیر ناحیە بۆ ئەوەندە جیاوازى لە نێوان خەڵك دەكات. قوتابخانەیە هەر بۆ ئەوانە، جادەیە هەر بۆ ئەوانە، هەرچى بۆ ئەو كۆمەڵگەیە دەربچێ هەر بۆ ئەوانە)، ناوبراو باسى لە جیاكارى دیكەش دەكات كە بەرامبەر خەڵكەكە دەكرێ و دەڵێ (پار و پێرار دەستیان كرد بە تێكدانى خانووى تەجاوز، تەنیا هى سۆرانیەكان تێك درا و نەوێران یەك خانووى هەركى و برادۆستان تێك بدەن، وەرن سەیر بكەن خانوو هەیە لەسەر 900 مەتر بە تەجاوز لە ناوەندى ساحەى گشتى و لە نزیك ساحەى ریمان دروست كراوە و كەس نەوێراوە قسەى لە گەڵ بكات. لەم مانگەى رابردوو ناحیە دەستى كرد بە تێكدانى باخچە و بیستانەكان لەناو موجەمەع كە خەڵك لەبەردەم ماڵەكانیان دروستیان كردبوو، گوایە ئەم بیستانانە بە ئاوى پاك ئاو دەدرێن، لەمەش تەنیا گەڕەكى سۆرانیان شمولى كرد، لە سۆرانیەكانیش ئەوانەى پارتى بوون و لە رێكخراو و ناوچە بوون لێیان تێك نەدرا، یەك باخچەى هەركى و گۆڕانان تێك نەدرا). هاوڵاتیانى ئەم ناحیەیە زۆر دڵتەنگن بەو جیاكارییانە و بڕیاریان داوە لە هەڵبژاردن تۆڵەى خۆیان لەو حزبە بكەنەوە كە كەسى واى كردۆتە مەسئولى ئەم خەڵكە. لەم بارەیەوە عادل رەمزى دەڵێ (داوا لە خەڵكیش دەكەن دەنگ بدات، دەیبینن دەنگ بە كێ دەدەین، خەڵك بێزار بوو. با هەولێر هەر جوان بكرێ! خەڵكى تۆبزاوە خنكا لە تێنان، یەك قەترە ئاو نیە بیخۆینەوە، كارەبا نیە، خزمەتگوزارى نیە، كەس خۆى بە ساحێبى ئەو خەڵكە نازانێ، بەرپرسێكمان نیە گوێمان لێ رابگرێ. بە داخەوە بەرپرسى ناحیە یەك جار چیە نەهاتۆتە ناو خەڵك و گوێى لە داخوازیەكانى خەڵك نەگرتووە، ئەو وا دەزانێ تەنیا بۆ ئەوە دانراوە لە ژوورەكەى خۆى دابنیشێ و بیكاتە نیوەڕۆ و بچێتەوە، من لە جێى مودیر ناحیە بم و یەك تاكە كەس لێم رازى نەبێ، دەست لە كار دەكێشمەوە باشترە زۆر. بە راستى خەڵك چیتر ئەو هەموو ناحەقیە قەبوڵ ناكات. هەموو خەڵك رۆژى هەڵبژاردن تۆڵەى خۆى دەكاتەوە.)\nبە گوتەى هاوڵاتیان ئەو بەڕێزە تا ئێستا بۆ یەك جاریش بە ناو گەرەكەكانى ئەم شارۆچكە فەرامۆشكراوە نەگەڕاوە و لە خەڵكەكەى نە پێچاوەتەوە. مام نادر وەلى كە هاوڵاتیەكى ئەم شارۆچكەیەیە دەڵێ (هاوڵاتیان گلەیی زۆریان لە مودیر ناحیە هەیە، بە هیچ جۆرێك نایەتە ناو خەڵك و بە كێشە و گرفتەكانى خەڵك ئاگادار نیە، بەیانیان كە دێتە دەوام بە ناو بازارى گشتى تێپەڕ دەبێ و خۆى بە تەلەفون كردن خەریك دەكات نەخۆ خەڵك رێگەى لێ بگرن و داواى چارەسەركردنى كێشەكانیان لێى بكەن).\nبێ كارەبایى و بێ ئاوى\nبە گوتەى هاوڵاتیان خشتەى دابەشكردنى كارەباى تۆبزاوە لە هەموو كوردستان جیاوازە، تۆبزاوە دابەشكراوەتە دوو بەش و بەسرە كارەباى نیشتیمانیان پێ دەدرێ، ئەویش بە خشتەیەكى پچڕ پچڕ و زۆر كەم. ئەمە بۆتە كێشەیەكى گەورە و گلەیى زۆرى لاى هاوڵاتیان لێ كەوتۆتەوە. مام نادر دەڵێ (وەرزى گەرما دەستى پێكردووە و ئێمە دەبێ رۆژێك نا رۆژێك كارەبامان هەبێ، خەڵك شەوێك دەخەوێ و شەوێك ناخەوێ. ئەم بێ كارەباییە كاریگەرى زۆرى كردۆتە سەر ژیانى خەڵك و گرفتى ئاوى زۆر كردووە، گەڕەك هەیە هەفتەى یەك جار و یەك كاتژمێر ئاوى بۆ دەچێ، خەڵكەكە زۆر پەرێشان و بێ چارەیە). هاوڵاتیان بە تەلەفون پەیوەندییان بە بەرێز پارێزگارى هەولێریش كردووە بۆ چارەسەركردنى كێشەكانیان، بەڵام تا ئامادەكردنى ئەم راپۆرتە هیچ هەنگاوێك بۆ چارەسەركردنى كێشەى ئاو و كارەبا نەنراوە.\nئەرشیفی (راپۆرت/ هاوڵاتیەكى تۆبزاوە)ی نووسەر


بافڵ تاڵەبانی: ئەولەوییەتمان موچەی خەڵکە و هەوڵی زیاتر دەدەین بۆ مسۆگەرکردنی شایستە داراییەکان | Esta Media Network\nبافڵ تاڵەبانی: ئەولەوییەتمان موچەی خەڵکە و هەوڵی زیاتر دەدەین بۆ مسۆگەرکردنی شایستە داراییەکان\nبە بۆنەی هاتنی ساڵی تازەوە، بافڵ تاڵەبانی، هاوسەرۆکی یەکێتیی نیشتمانیی کوردستان پەیامێكی بڵاوكردەوە.\nلە پەیامەكەیدا هاوسەرۆكی یەكێتی، دڵنیایی دەدات كە كاری لەپێشینەیان دەستەبەركردنی موچە و ماف و شایستە داراییەكانی هاوڵاتییان دەبێت و ڕایگەیاندووە، “قەیرانی ئابووری کە بە هۆی ڤایرۆسی کۆرۆناوە دژوارتر بوو، هەرێمی کوردستانی بە دۆخێکی زۆر سەختدا برد. ئێمە وەکو یەکێتیی نیشتمانیی کوردستان هەوڵەکانمان چڕ دەکەینەوە بۆ باشترکردنی دۆخی ئابووری و تەندروستی و ئەمنی خەڵکی کوردستان. هەر بۆیە ئەولەوییەتمان موچەی خەڵکە. بۆ ئەمەش هەوڵەکانمان زیاتر دەکەین لە دانوستاندن لەگەڵ بەغدا بۆ مسۆگەرکردنی ماف و شایستە داراییەکان.”\nبافڵ تاڵەبانی لە پەیامەكەیدا جەختدەكاتەوە كە هەوڵی زیاتر دەدەن لەپێناو دەستەبەركردنی ئارامی و خۆشگوزەرانی و دەڵێت، “دەمەوێت هەموو لایەک دڵنیابکەمەوە لە هەوڵەکانمان بەردەوامدەبین لەپێناو کوردستانێکی ئارام و خۆشگوزەران.”\nبەبۆنەی هاتنی ساڵی تازەوە پیرۆزبایی گەرمتان لێ دەکەم و هیوادارم ساڵی ٢٠٢١ ببێتە مایەی ئارامی و خۆشگوزەرانی بۆ هەموو لایەك.\nقەیرانی ئابووری کە بە هۆی ڤایرۆسی کۆرۆناوە دژوارتر بوو، هەرێمی کوردستانی بە دۆخێکی زۆر سەختدا برد. ئێمە وەکو یەکێتیی نیشتمانیی کوردستان هەوڵەکانمان چڕ دەکەینەوە بۆ باشترکردنی دۆخی ئابووری و تەندروستی و ئەمنی خەڵکی کوردستان. هەر بۆیە ئەولەوییەتمان موچەی خەڵکە. بۆ ئەمەش هەوڵەکانمان زیاتر دەکەین لە دانوستاندن لەگەڵ بەغدا بۆ مسۆگەرکردنی ماف و شایستە داراییەکان.\nدەمەوێت هەموو لایەک دڵنیابکەمەوە لە هەوڵەکانمان بەردەوامدەبین لەپێناو کوردستانێکی ئارام و خۆشگوزەران، بۆ ئەمەش دەبێت سەرجەم لایەنەکان و ئاینەکان یەکدەنگ و هاوکاربن و پێکەوە لە ساڵی نوێدا کوردستان ببەینە قۆناغێکی تازەوە و هاوڵاتییانمان ژیانێکی شایستەیان هەبێت. بە هەماهەنگی و هاوکاری هەموو حیزب و لایەنەکان كوردستانمان دەپارێزین.\nلەم بۆنەیەدا بەپێویستی دەزانم سوپاسی سەرجەم کارمەندە ماندوونەناسەکانی کەرتی تەندروستی و هێزە ئەمنییەکان بکەم کە ساڵێکی پڕ لە شەونخونی و ماندووبوونیان بەڕێکرد، لەپێناو پاراستن و سەلامەتی ئێمەدا. ساڵی نوێتان پیرۆزبێت و سوپاسی ماندووبوونتان دەکەین.\nدانوستاندن لەگەڵ بەغداد\nموچە و مافی هاوڵاتییان\nكازمی پەیامێك بە زمانی كوردی بڵاودەكاتەوە\nئێران: ترەمپ دەكوژین\nپۆلیسێكی هاتوچۆی هەولێر ڕێگری لە ژنێك دەكات كە كۆتایی بە ژیانی خۆی بهێنێت\nپاش ئەوەی ژنێك لە یەكێك لە پردەكانی هەولێر دەیەوێت خۆی فڕێبداتە خوارەوە و كۆتایی بە ژیانی خۆی بهێنێت،…\nهاتوچۆی سلێمانی ماتۆڕی گیراوی 9 ساڵ ئازاد دەکات\nبەڕێوبەرایەتی هاتوچۆی سلێمانی ڕایگەیاند، لەماوەی 9 ساڵی ڕابردوودا واتە لە نێوان 2005 بۆ 2014 ئەو ماتۆڕانەی دەستیان بەسەردا…\nهەولێر.. لە ڕۆژانی نەورۆزدا 92 تاوان و حەوت ڕوداوی هاتوچۆی “مەترسیدار” ڕویانداوە\nپارێزگاری هەولێر ڕایدەگەیەنێت، لە سێ ڕۆژی جەژنی نەورۆزدا لە سنوری شارەكەدا 92 تاوان و حەوت ڕوداوی هاتوچۆی “مەترسیدار”…\nحەشدی شەعبی ڕەتیدەكاتەوە هێرشەكەی سەر هەولێری ئەنجامدابێت\nبەرپرسێکی هێزەكانی حەشدی شەعبی ڕەتیكردەوە هێزەکانی حەشد موشەکەکانیان ئاڕاستەی شاری هەولێر كردبێت. دوای ئەوەی چەند سەرچاوەیەكی ئەمنیی هەرێمی…


Home›هەواڵ›کوردستان›حكومه‌تى هه‌رێم چه‌ند بڕیارێكى له‌باره‌ى مووچه‌وه ده‌ركرد\nئەمڕۆ یەكشەممە 21ى حوزه‌یران، ئەنجومەنی وەزیرانی هەرێمی كوردستان بە سەرپەرشتی مەسرور بارزانی، سەرۆكی ئەنجومەنی وەزیران و بەشداریی قوباد تاڵەبانی جێگری سەرۆك وەزیران، لەڕێگەی ڤیدیۆ كۆنفرانسەوە كۆبوونەوەیەكی تایبەتی ئەنجامدا.\nله‌دواى كۆبوونه‌وه‌كه حكومه‌تى هه‌رێم راگه‌یه‌نراوێكى بڵاوكرده‌وه و ئاشكرایكرد، “لە كۆبوونەوەكەدا گفتوگۆ دەربارەی دۆخی دارایی ئێستای هەرێم و هەوڵەكانی حكومەت بۆ دابینكردنی مووچەی مووچەخۆرانی هەرێمی كوردستان كرا”.\nئه‌وه‌شخراوه‌ته‌ڕوو، “لە دوای ئەوەی ئەنجومەنی وەزیران چەندین كۆبوونەوەی ئەنجامدا بە ئاراستەی هەرچی زوو دابینكردنی شایستە داراییەكانی مووچەخۆرانی هەرێمی كوردستان له‌ڕێگەی دیراسەكردنی سەرجەم ئەگەر و دەرفەتەكان بڕیاریدا بە:\nأ: تەمویلكردنی رێژەی 79% ( لە سەدا حەفتا و نۆی) خەرجییەكانی مووچە و شایستەی دارایی مووچەخۆرانی گشت وەزارەت و دەستە و لایەنەكانی نەبەستراو بە وەزارەت و سەرجەم سەرۆكایەتی و دامەزراوەكانی هەرێم.\nب: راگرتنـی تەمویلكردنی ئەو ڕێژەی 21% ( لە سەدا بیست و یەكەی) دەمێنێتەوە لەلایەن وەزارەت و لایەنە پەیوەندیدارەكانەوە بە شێوەیەكی دادپەروەرانە لەسەر سەرجەم مووچەخۆران جێبەجێ دەكرێت بە رەچاوكردنی زۆریی و كەمیی شایستەی دارایی مووچەخۆر.\nأ : پێویستە وەزارەتی دارایی و ئابووری رێنمایی دارایی پێویست بۆ ئاسانكاری جێبەجێكردنی ئەم بڕیارە دەربكات.\nب : میكانیزمی هاتوو لەم بڕیارە، ڕێكارێكی كاتییە و تەنیا بۆ مووچەی ئەمجارەیە كە دابەش دەكرێت .\nج : گشت وەزارەت و دەستە و لایەنەكانی نەبەستراو بە وەزارەت و سەرجەم سەرۆكایەتی و دامەزراوەكانی هەرێمی كوردستان بڕگەكانی ئەم بڕیارە جێبەجێ دەكەن لەبەر ڕۆشنایی ڕێنماییەكانی وەزارەتی دارایی و ئابووری و بە ڕەچاوكردنی ڕێنماییەكانی خۆپارێزیی وەزارەتی تەندروستی لە كاتی دابەشكردنی مووچە.\nراسپاردنی وەزارەت و لایەنە پەیوەندیدارەكان بۆ وەرگرتنـی رێكاری پێویست بۆ جێبەجێكردنی یاسای چاكسازی ژمارە (2)ی ساڵی 2020 كە لە سەرەتای مانگی تەمموزی 2020دا دەكەوێتە بواری جێبەجێكردنەوە.


زەھرا دۆغان - ویکیپیدیا، ئینسایکڵۆپیدیای ئازاد\nزەھرا لە ساڵی ٢٠١٦\n١٩٨٩ (تەمەن ٣١–٣٢)\nتابلۆی ڕووخاندنی شارۆچکەی نسێبین\nزەھرا دۆغان (لەدایکبووی ١٤ی نیسانی ١٩٨٩) وێنەکێش و ڕۆژنامەنووسێکی کوردی باکوورە. زەھرا خەڵکی ئامەدە. ئەو دامەزرێنەر و سەرنووسەری میدیای ژینھا بوو، کە دەزگایەکبوو تەواوی ستافەکەی لەڕەگەزی مێ بوون. زەھرا زیاتر لە دوو ساڵ و نۆ مانگ لەلایەن دەوڵەتی تورکەوە بەتۆمەتی «پڕووپاگەندە بۆ تیرۆریستان» زیندانیکرا بەھۆی بڵاوکراوەکانی دەزگاکەی وەھەروەھا وێنەیەکی کێشراوی لە سۆشیال میدیاکانی. وێنەکەی زەھرا باسی لەوێرانکاری دەسەڵاتی تورک دەکرد لە شارۆچکەی نسێبین لە ماردین دەکرد. لە ٢٤ی شووباتی ٢٠١٩، لە زیندانییەکەی لەشاری تارسوس ئازادکرا.\nلە شووباتی ٢٠١٦، زەھرا دەچێتە شارۆچکەی نسێبین و لەوێ ڕاپۆرت دەنووسێت لەبارەی ڕووداوەکان و ڕووخاندنی ناوچەکە. لە ٢١ی تەممووزی ٢٠١٦، لەیەکێک لە کافێیەکانی شارۆچکەکە دەستبسەردەکرێت، لەڕۆژی ٢٣ی تەممووز دەگوازرێتەوە بۆ زیندانی ئامەد. ڕۆژی ٢ی ئازاری ٢٠١٧، بڕیاری دادگای بەسەردا دەسەپێنرێت کەبەھۆی بڵاوکردنەوەی وێنەیەکی لە سۆشیال میدیاوە تۆمەتی لایەنگیری بۆ کۆمەڵێکی نایاسایی دەخرێتە پاڵ. زەھرا بۆئەوە زیندانی دەکرێت بۆ ماوەی دوو ساڵ، نۆ مانگ و ٢٢ ڕۆژ.\nدوابەدوای زیندانیکردنی زەھرا لە توویتەرەکەی نووسی «من دوو ساڵ و دە ماننگ دەستگیرکرام تەنیا لەبەرئەوەی وێنەی ئاڵای تورکیام کێشا بەسەر باڵەخانە ڕووخاوەکان. ئەمەش لەوکاتەی ئەوان (حکومەتی تورکیا) ھۆکاری ئەم شتەن. ئەوا من تەنیا تابلۆیەکم کێشاوە.»\nبڵاوکراوەکەی ئەو «ژینھا»، لە ٢٩ی تشرینی یەکەمی ٢٠١٦ ڕاگیرا لەلایەن دەسەڵاتداری تورکیاوە. ژینھا بووە یەکێک لەو سەد بڵاوکراوەی کەلەدوای شکستی کودەتای تەممووزی ٢٠١٧ لەلایەن حکوومەتی تورکیاوە داخرا.\nلەماوەی زیندانیکردنی، ڕێکخراوە جیھانییەکان پاڵپشتی خۆیان بۆ زەھرا ڕاگەیاند و ھەوڵی درووستکردنی فشاریاندا بۆ ئازادکردنی زەھرا. دوای ئەوەی لە شووباتی ٢٠١٩ ئازادکرا، زەھرا بڕیاری جێھێشتی تورکیای دا. زەھرا چووە لەندەن و لەوێ بەردەوامە لە چالاکییە ھونەری، ڕۆژنامەوانییەکانی وە گەیاندنی وێنە و دەنگی کوردە لێقەوماوەکانی کوردان بەتایبەت کوردانی ڕۆژاوا.\nلە ساڵی ٢٠١٥، زەھرا خەڵاتی مەتین گۆکتەپەی پێبەخشرا، کە خەڵاتێکە بەناوی ڕۆژنامەنووسێک کراوە لە ساڵی ١٩٩٦ لەژێردەست و زیندانی حکوومەتی تورکیا مردووە. زەھرا ئەم خەڵاتەی پێدرا لەبەر کار و چالاکییەکانی لەبارەی ژنە ئێزدییە ڕزگاربووەکانی ژێردەستی داعش.\nلە کانوونی دووەمی ٢٠١٧، خەڵاتی ھونەرمەندی یاخی جیھانی بۆ ٢٠١٧ بردەوە وەک وێنەکێشێک، خەڵاتەکە لەلایەن گلۆبال ئنڤیزتیگەیشن جۆرنالیزم دەدرێت.\nلە ٥ی تشرینی دووەمی ٢٠١٧، لەلایەن فریتینکەر ئەسۆسیەشنی سویسراوە خەڵاتی فریتینەرکی پێدەدرێت بەھاوشبەشی لەگەڵ مەسیح عەلی نەژاد، ڕۆژنامەنووسی ئێرانی.\nلە تشرینی دووەمی ٢٠١٨، لەلایەن ڕێکخراوی نێودەوڵەتیی میدیای ژنانەوە خەڵاتی بوێری لە ڕۆژنامەنووسی پێدەدرێت. ھەر لەھەمان مانگدا، زەھرا دەبێتە ئەندامی فەخری ڕێکخراوی پێن ئینتەرناشیۆنال، ئەمەش لەکۆنگرەی ٨٤ەمینی ڕێکخراوەکە لە ھیندستان.\n^ "Zehra Doğan". IWMF. 22 July 2018. Retrieved 22 July 2018.\n^ کچە رۆژنامەنووسێکی کورد بەھۆی وێنەیەکەوە زیاتر لە دوو ساڵ لە تورکیا لە زینداندا بوو، ماڵپەڕی ناس نیوز، 22:45 ھھینی 03 ئایار 2019.\n^ زەھرا دۆغان ھاوار و ئازاری ژنان دەکێشێت، ماڵپەڕی چاوی خەڵک، ڕۆژی ٢٨ی شووباتی ٢٠٢٠ ھێنراوە.\n^ "Journalist Zehra Doğan released from prison". ANF News. Retrieved 2019-02-24.\n^ "Turkey • Zehra Doğan came out of jail today". Kedistan. 24 February 2019.\n^ "Facts to Know About Jailed Turkish Artist Zehra Doğan | artnet News". artnet News. 29 March 2017. Retrieved 16 March 2018.\n^ وێنەی بەرگرییەکانی ڕۆژاوا لە لەندەن، ماڵپەڕی گەلاوێژ، ڕۆژی ٢٨ی شووباتی ٢٠٢٠ ھێنراوە.\n^ Hatice Kamer (June 12, 2017). "Gazeteci Zehra Doğan tutuklandı". BBC World Service (بە تورکی). Retrieved March 18, 2018.\n^ "2017 "Freethinker Prize" for Zehra Doğan". Kedistan. 5 November 2017. Archived from the original on ١٠ی نیسانی ٢٠١٩. Check date values in: |archive-date= (help)\n^ "The 84th PEN International Congress closes in India with a focus on free expression and women writers". PEN International.\nوەرگیراو لە «https://ckb.wikipedia.org/w/index.php?title=زەھرا_دۆغان&oldid=702441»\nئەم پەڕەیە دواجار لە ١٧:٣٠ی ١٩ی تەممووزی ٢٠٢٠ نوێ کراوەتەوە.


پۆتین ده‌یه‌وێت توركیا ناچار بكات دان به حكوومه‌تی به‌شار ئه‌سه‌دا بنێت\nدوای 21 ساڵ، توركیا و سووریا رێككه‌وتنی ئه‌ده‌نە ده‌هێننه‌وه به‌رباس\nکارزان گلی 10/02/2019 - 14:56 بڵاوکراوەتەوە لە ڕاپۆرت\nماوه‌ی 3 هه‌فته ده‌بێت، له میدیاكانی توركیا و جیهانیدا، رێككه‌وتنی ئه‌ده‌نە، كه له ساڵی 1998 له‌نێوان سووریا و توركیادا ئیمزا كراوە، هاتووه‌ته‌وه به‌رباس، ئه‌مه‌ش دوای ئه‌وه‌ی ره‌جه‌ب ته‌ییب ئه‌ردۆغان، سه‌ردانی رووسیای كرد و له‌گه‌ڵ پۆتین كۆ بووه‌وه، ئه‌و پرسه گه‌رموگوڕیی به‌خۆیه‌وه بینی. مه‌ولوود چاوشئۆغلو، وه‌زیری ده‌ره‌وه‌ی توركیا ئاماژه‌ی دا، كه ئه‌و رێككه‌وتنه رێگه به توركیا ده‌دات، بچێته خاكی سووریا و شه‌ڕی تیرۆر بكات، به‌ڵام چاودێرانی سیاسی، ئه‌و گوته‌یه‌ی ئۆغلو ره‌ت ده‌كه‌نه‌وه.\nله كۆبوونه‌وه‌كه‌ی ئه‌ردۆغان و پۆتیندا، رێككه‌وتنی ئه‌ده‌نە به‌گه‌رمی قسه‌ی له‌سه‌ر كراوه، بۆیه ئه‌ردۆغان له كۆنگره‌یه‌كی رۆژنامه‌وانیدا، ئاماده‌یی وڵاته‌كه‌ی ده‌ربڕی بۆ دووباره زیندووكردنه‌وه‌ی ئه‌و رێككه‌وتنه، كه 21 ساڵ به‌ر له ئێستا ئیمزا كراوه.\nئه‌گه‌ر سه‌یری ئه‌و 5 ماده‌یه بكه‌ین، كه له رێككه‌وتنی ئه‌ده‌نەدا ئیمزای له‌سه‌ر كراوه، هیچ ماده‌یه‌ك رێگه به توركیا نادات خاكی سووریا ببه‌زێنێت، به‌ڵام توركیا له ئۆپه‌راسیۆنی جه‌رابلووس و ئه‌لباب و عه‌فریندا، به‌ئاشكرا خاكی سووریای به‌زاند، بۆیه به‌رپرسێكی باڵای حكوومه‌تی سووریا بۆ ماڵپه‌ڕی (سپوتنیك)ـی توركی قسه‌ی كردووه و ده‌ڵێت، توركیا له 2011ـه‌وه ئه رێككه‌وتنه‌ی پێشێل كردووه، ئیتر چۆن باسی زیندووكردنه‌وه‌ی ده‌كات.\nوه‌كوو شڕۆڤه‌كارانی سیاسی باسی لێوه ده‌كه‌ن، پۆتین نێوه‌ندگیری له‌نێوان توركیا و سووریادا ده‌گێڕێت بۆ زیندووكردنه‌وه‌ی ئه‌و رێكکه‌وتنه، رێگه خۆش ده‌كات تا توركیا دان به حكوومه‌تی به‌شار ئه‌سه‌دا بنێت، چونكه ئه‌گه‌ر ئه‌و رێككه‌وتنه زیندوو بكرێته‌وه، ئیدی توركیا و سووریا له یه‌كتری نزیك ده‌بنه‌وه و ئه‌ردۆغان باس له رۆیشتنی ئه‌سه‌د ناكات، كه پۆتین ئه‌وه‌ی مه‌به‌سته.\nسه‌ركان ده‌میرتاش، شڕۆڤه‌كاری سیاسیی توركیا، له لێدوانێكدا بۆ ماڵپه‌ڕی (BBC)ـی توركی پێی وایه، له رێككه‌وتنی ئه‌ده‌نەدا به هیچ شێوه‌یه‌ك رێگه به توركیا نادرێت خاكی سووریا ببه‌زێنێت، یاخود هیچ ماده‌یه‌ك ئه‌و شه‌رعییه‌ته به توركیا نادات.\nده‌میرتاش ده‌ڵێت: "توركیا بۆ ئه‌وه‌ی بتوانێت ئۆپه‌راسیۆن دژی یه‌په‌گه له خاكی سووریا ئه‌نجام بدات، پێویسته ماده‌ی 51ی نه‌ته‌وه یه‌كگرتووه‌كان بهێنێته به‌رباس، چونكه ئه‌و ماده‌یه له رووی نێوده‌وڵه‌تییه‌وه رێگه به توركیا ده‌دات، بۆ پاراستنی خۆی له تیرۆر ئۆپه‌راسیۆن ئه‌نجام بدات".\nجه‌هه‌په، كه گه‌وره‌ترین پارتی ئۆپۆزسیۆنی توركیایه، پێشوازی له رێكکه‌وتنی ئه‌ده‌نە ده‌كات، تا له‌و رێگه‌یه‌وه توركیا و سووریا له یه‌كتری نزیك ببنه‌وه. جه‌هه‌په له 2011ـه‌وه ره‌خنه له حكوومه‌تی توركیا ده‌گرێت، كه دژی ئه‌سه‌د ده‌وه‌ستایه‌وه، چونكه ئه‌وان پێیان وابوو، ئه‌سه‌د سه‌رۆكی شه‌رعیی سووریایه و ده‌بێت توركیاش پشتگیریی له‌و بكات.\nجه‌هه‌په له به‌یاننامه‌یه‌كدا له‌باره‌ی ئه‌و رێككه‌وتنه‌وه ده‌ڵێت، هیوادارین ببێته هۆی نزیكبوونه‌وه‌ی توركیا و سووریا له رووی دیبۆماسییه‌وه. به‌ڵام هه‌ده‌په، كه ئه‌ویش هه‌ر پارتێكی ئۆپۆزسیۆنه و خاوه‌نی 67 كورسیی په‌رله‌مانییه و تاوه‌كوو ئێستا هیچ بۆچوونێكی خۆی له‌و باره‌یه‌وه ده‌رنه‌بڕیوه.\nئەمەی خوارەوە ئه‌و 5 ماده‌یه‌ن کە له رێككه‌وتنی ئه‌ده‌نەدا له‌نێوان سووریا و توركیادا ئیمزا كراوه:\n1- سووریا رێگه نادات له خاكی خۆیه‌وه هیچ جموجۆڵێكی سه‌ربازی دژی توركیا ئه‌نجام بدرێت، هه‌روه‌ها نابێته هۆی نائارامیی خاكی توركیا. هه‌روه‌ها سووریا هاوكاریی لۆجیستی و سه‌ربازیی په‌كه‌كه ناكات و رێگه‌ش نادات له خاكی سووریاوه پروپاگەنده بۆ په‌كه‌كه بكرێت.\n2- سووریا په‌كه‌كه‌ی وه‌كوو رێكخراوێكی تیرۆرستی ناساند. سووریا وه‌كوو هه‌ر رێكخراوێكی تری تیرۆریستی، هه‌موو چالاكییه‌كی په‌كه‌كه‌ی له‌ناو خاكی خۆی قه‌ده‌غه كرد.\n3- سووریا له‌ناو خاكی خۆیدا هه‌موو كه‌مپه‌كانی په‌كه‌كه‌ی قه‌ده‌غه كرد، كه بۆ راهێنانی چه‌كداره‌كانی كردبوونه‌وه، هه‌روه‌ها چالاكییه بازرگانییه‌كانی په‌كه‌كه‌شی قه‌ده‌غه كرد.\n4- سووریا رێگه نادات ئه‌ندامانی په‌كه‌كه خاكه‌كه‌ی وه‌كوو وڵاتی سێیه‌م به‌كار بهێنن. بۆ ترانزێتی ئه‌وان و رێگه به هاتنیان نادات.\n5- سووریا رێگه نادات سه‌رۆكی په‌كه‌كه بێته خاكی سووریا، هه‌روه‌ها هه‌موو رێكارێكیش له‌و رووه‌وه به به‌رپه‌سانی گومرگ ده‌دات، تا به كاری خۆیان هه‌ستن.


کاڵبوونەوەی پەیوەندییە کۆمەڵایەتیەکان و کاریگەری لەسەر خێزان - ڕێژنه میدیا\nیه‌ك شه‌ممه, ته‌مموز 25 2021\nنرخی دراوەکان لە بازاڕەکانی هەرێم ئەمڕؤ شەممە\nئەو خواردن و خواردنەوانەی هەرگیز نابئ بدرێت بە منداڵ\nنرخی زێڕ لە بازاڕەکانی هەرێمی کوردستان ئەمڕؤ هەینی\nنرخی دراوەکان لە بازاڕەکانی هەرێم ئەمڕۆ هەینی\nحەوت نیشانە لە نیشانەکانی شێرپەنجەی مەمك\nسەرپەرشتیاری مەرزی باشماخ : دوای بڕیاری هاوسەرۆکی یەکێتی ٦ قاچاخچیمان لەمەرزی باشماخ دەستگیرکرد\nلە دوای جەژنەوە ٩ جۆر بەشەخۆراکی مانگانە بەسەر هاوڵاتیاندا دابەش ئەکرئ\nگەرمیان : مێردمنداڵێک لەڕووباری سیروان خنکا\nئەمڕؤ پێنجشەممە نرخی زێڕ لە بازاڕەکانی هەرێمی کوردستان دابەزی\nئەگەر تۆش یەکێکی لەو کەسانەی تایگەر ئەخۆیتەوە پێویستە ئەم ١٠ ڕاستیە بزانی\nسەرەکى/كۆمه‌ڵایه‌تی/کاڵبوونەوەی پەیوەندییە کۆمەڵایەتیەکان و کاریگەری لەسەر خێزان\nگەنجێک:سەرقاڵ بوونم وایکردووە نەتوانم هاتوچۆی خزم وکەسەکانم بکەم.\nتوێژەرێکی کۆمەڵایەتی:بەکارهێنانی تۆڕەکۆمەڵایەتیەکان و سەرقاڵبوونی تاک وایکردووە پەیوەندییەکۆمەڵایەتیەکان کەم بێتەوە.\nمامۆستایەکی ئاینی:لەئاینی پیرۆزی ئیسلامدا سیلەی ڕەحم گرنگی زۆری پێدراوە.\nپەیوەندییە کۆمەڵایەتیەکان وەک چەمکێکی گرنگی ژیان خۆی لەبوونی پەیووەندییە خزمایەتیەکان وهاتووچۆکردن و بەدەمەوە چوونی یەکتردا دەبینێتەوە،دەوترێت هاتنى تۆڕەکۆمەڵایەتیەکان ڕەنگە هۆکارێکی سەرەکی بێت بۆ کاڵبوونەوەی پەیوەندییە کۆمەڵایەتیەکان لەم ڕاپۆرتەدا وردەکاری زیاتر خراوەتە ڕوو.\nمولان حەمەد ئەمین،تەمەنی 46ساڵە،دەڵێیت ؛سەرەتا مرۆڤ پەیوەندی لە ئارەزووە ئەنجام نادات بەلکو لە ئەنجامی پێویستی ڕۆحیەو گیانی مرۆڤ لە تەنهایی دێ دوچاری گوشاری بێ ئومیێدی دەبێتەوە بۆیە مرۆڤ ناتوانێت گرنگی بە پەیوەندی کۆمەڵایەتی نەدات ئێستا پەیوەندیەکان بە ئەندازەی ڕابردوو پێوانەناکرێت ڕابردوو مرۆڤەکان هاوڕێی و دۆستیان ئاشکراو ڕوون بوو لە ژمارەی دەست دەرنەدەچوو بەڵام ئێستا سنوری نیە هاوڕێیەتی زۆر زیاترە لە گفتو گۆ و هەواڵ زانین بەڵام جۆرەکەی سەردەمیەو ئەلیکترۆنیە نەوەک ژیانکردنی ڕاستەقینە ئەمە ڕووە خراپەکەیەتی لەلایەکی تریشەوە وای کردوە ڕۆحمان تێر هاوڕێیەتی بێت و گرنگی بە پەیوەندی کۆمەڵایەتی ڕاستە قینەنەدەین.\nشەونم حەمە ئەمین تەمەن، 39ساڵ ، پێی وایە هۆکاری کاڵبونەوەی پەیوەندی کۆمەڵایەتیەکان پەیوەندی بەزۆر شتەوەهەیە ڕەنگەلای من بەهۆکارێک بێت بەڵام لای تۆ ئەوهۆکارە نەبێت بۆنمونەلای من بەهۆی سەرقاڵیمەوەیە بەڵام لەوانەیە لای کەسێکی تر هۆکاری تربێت و کاریگەریشی دەبێت لسەر تاک بەدڵنیاییەوە..\nشێرکۆ حەسەن،تەمەن 30ساڵ،دەڵێیت؛ ئەنتەرنێت و تۆڕە کۆمەڵایەتیان کاریگەری خراپی لەسەر تاک هەیە و زیاتر گۆشەگیر ئەبێ و لە کۆمەڵگە دورئەکەوێتەوە ، شارەزای لەسەر عادەت و کلتوری کۆمەڵگاکەی نابێ و وردە وردە کلتور و ڕەسەنایەتی کۆمەڵگا لەناو ئەچێ و لەبیر ئەکرێ…\nڕۆشنا مەحمود ،تەمەن٢٠ساڵ،ئاماژە بۆ ئەوە دەکات کاڵبوونەوەی پەیوەندیەکان هۆکاری سەرەکی بەڕای من نەمانی ڕەحمە وە هەروەها بوونی سۆشیاڵ میدیا وای کردوە کە کەسەکان بە زەروری نەزانن هاتوچۆ بکەن تەنها لە ڕێگەی مەسجێکەوە پەیام دەگەیەنن هەر بۆیە خزمایەتی و هاتو چۆکردن یا نەماوە یان بوە بە چات و تەلەفۆن، کەژوەس عەزیزبابا،توێژەری کۆمەڵایەتیەو ئەو پێی وایە لەم چەند ساڵەی دوایدا پەیوەندییە کۆمەڵایەتیەکان خۆی بۆخۆی ڕووی لەکاڵبوونەوە کردووە کەئەویش چەند هۆکارێکی سەرەکین هاتنی تۆڕەکۆمەڵایەتیەکان بەنمونە گەر کەسێک بیەوێ ئەحواڵپرسین لەکەسێک یان خزمێکی بکات لەبری سەردانیکردن دێیت ئەو پەیوەندییە لەڕێگەی تۆڕەکۆمەڵایەتیەکانەوە ئەنجام دەدات یان هۆکارێکی تر سەرقاڵبوون بەژیانی تایبەتیەوە دەکرێتە هۆکارێکی تر بۆیە لەهەموو حاڵەتەکاندا دەبێ تاکی کورد بەپێی ئەو کلتورو داب ونەریتە خزمایەتیەی خۆی بەردەوام بێت و پەیوەندییەکانی قوڵتر بکاتەوە.\nعوسمان ڕەشید،مامۆستای ئاینیە،لەڕوانگەی شەریعەتی پیرۆزی ئیسلامەوە ئاماژە بۆ ئەوە دەکات لەئیسلامی پیرۆزداو لەچەندین ئایەت وفەرموودەی پێغەمبەرمان موحەمەد درودی خوای لێبێت باس لەسیلەی ڕەحم و خزمایەتی و گرنگی پەیوەندییە کۆمەڵایەتیەکان دراوە،ئەو مامۆستا ئاینیە وتیشی :ئێمە وەک کورد لەسەردەمی باوباپیرانماندا بەسیلەی ڕەحم و هاتوچۆکردن و خزمایەتیەوە ژیاوین بۆیە ناکرێ خێزان وتاکی کورد ئەو پەیوەندییانە لەبار ببات..\nڕاپۆرتی :دیدار مهداوی.دەربەندیخان\nئەو حەوت هۆکارەی کە گڕ و تینی” سێکسی ” پیاوان و هاوسەران کەم دەکاتەوە\nئەو 10 گۆڕانكارییانەی بەسەر جەستەدا دێت دوای ئەوەی عاشق دەبیت\nتوێژینەوەیەک ئاشکرای کرد : ئەم جۆرە لە پیاوان له ژنه‌كانیان ده‌ترسن\n” ١٣ ” نیشانەی خۆشەویستی پیاو بەرامبەر بە هاوسەرەکەی


شه‌ممه‌ى داهاتووعێڕاق يه‌كه‌م بڕى غازى سروشتى هه‌نارده ده‌كات بۆ بازاڕه‌كانى جيهان\nوه‌زاره‌تى نه‌وتى عێڕاق ڕايگه‌ياند سبه‌ى شه‌ممه 2-7-2016 يه‌كه‌م بڕى غازى سروشتى عێراق كه 2000 تۆنه هه‌نارده ده‌كرێت و حاڵى حازر ڕۆژانه 5000 تۆن غازى سروشتى به‌رهه‌م ده‌هێنرێت..\n(عاصم جهاد) وته‌بێژ به ناوى وه‌زاره‌تى نه‌وتى عێراقه‌وه ده‌ڵێت: هه‌موو ڕێوشوێنه‌كان گيراونه‌ته به‌ر بۆ هه‌نارده كردنى يه‌كه‌م بڕه غازى سروشتى له به‌نده‌رى (ام قصر) ه‌وه بۆ بازاڕه‌كانى جيهان.\nوته‌بێژه‌كه‌ى وه‌زاره‌تى نه‌وت ده‌شڵێت: ئه‌م هه‌نگاوه له ميانه‌ى ئه‌و هه‌وڵه‌دا دێت كه ئامانج لێى سوود وه‌رگرتنه له‌و غازى سروشتييه‌ى كه له ميانه‌ى ده‌رهێنانى نه‌وت دا دێته ده‌ر و بۆ دابين كردنى سه‌رچاوه‌يه‌كى ترى داهات بۆ عێڕاق و ئه‌م هه‌نگاوه ده‌ستپێكێكى باشه بۆ چوونه نێو بازاڕى جيهانه‌وه له‌م بواره‌دا..\nشايانى باسه له شوباتى 2016 دا عێڕاق ڕايگه‌ياند كه سه‌ركه‌وتوو بونه له سوود وه‌رگرتن له 55%ى ئه‌و غازه‌ى له پرۆسه‌ى ده‌رهينانى نه‌وت دا دێته ده‌ر و پێشتر ده‌سوتا عه‌مبار بكرێن و سودى لێ وه‌ربگيرێت و هه‌وڵ ده‌درێت له داهاتوودا ئه‌و ڕێژه‌يه زياتر بكرێت.\nبه پێى پێشبينييه‌كان عێراق خاوه‌نى عه‌مبارێكى مه‌زنى غازى سروشتييه كه بڕه‌كه‌ى ده‌گاته 112 ترليۆن پێ سێجا و ڕۆژانه 700 مليۆن پێ سێجا له‌و غازه ده‌سوتينرا به‌هۆى نه‌بوونى ژيرخانى پێويست بۆ سوود وه‌رگرتن له‌و سامانه..\nشايانى باسه حاڵى حاز عێڕاق پله‌ى 11 ى نێو وڵاتانى به‌رهه‌م هێنى غازى سروشتييه له جيهان دا پاش وڵاتانى ڕوسيا و ئێران و قه‌ته‌ر و سعوديه و ئيماڕات و ئه‌مريكا و نايجيريا و ڤه‌نزوێلا و جه‌زائير .\n 4117 جار بینراوه\n7/1/2016 3:01:08 PM


نامه‌ی "ویکتۆر ئێمیل فڕانکێل" بۆ مامۆستایانی جیهان\nئه‌و پیاوه‌ی له زیندانی "ئاشوویتس"، له "لێهستانـ"ـی ناوندی کووره‌ی مرۆڤ سووتاندن، ڕای کرد، دوکتور "ویکتۆر ئێمیل فڕانکێل" (١٩٩٧ – ١٩٠٥)، دەروونناس و دەروونپزیشکی "ئۆتریشـ"ـی بوو، ناوبراو که به چاوی خۆی، خۆکوژی و کاره‌ساتی زۆر گه‌وره‌ی مرۆیی بینیبوو، له ڕووی ئه‌زموونییه‌وه ببوو به دەروونناسێکی گه‌وره و به‌ڕێوه‌به‌رێکی زۆر کارای قوتابخانه‌کان.\nفڕانکێل هه‌موو ساڵێک، له سه‌ره‌تای ساڵی خوێندن و به‌بۆنه‌ی کرانه‌وه‌ی قوتابخانه‌کان، نامه‌یه‌کی بۆ مامۆستایانی قوتابخانه‌که‌یان ده‌نارد و دواجار هه‌ر ئه‌م نامه‌یه‌ی ئاراسته‌ی گشت مامۆستایانی جیهان کرد. به‌ناوبانگترین کتێبی ناوبراو "مرۆڤ، گه‌ڕان به‌دوای مانادا"یه، که گێڕانه‌وه‌ی ئه‌زموونی پڕ له کاره‌ساتی خۆیه‌تی، وه‌ک جووله‌که‌یه‌ک که له ئۆردووگاکانی کاری زۆره‌ملێی ئاڵمانی نازیدا حوزووری هه‌بووه، ناوبراو باسی مانای ژیان، بۆ مرۆڤ، له دژوارترین هه‌لومه‌رجه‌کاندا ده‌کات.\nئه‌زموونی ناوبراو له ئۆردووگاکاندا، هۆکاری سه‌ره‌کی بوو تا قوتابخانه‌یه‌کی تازه‌ی دەروونناسی بێته ئاراوه، له‌ژێر ناوی "لۆگۆتڕاپی" یان "مانا ده‌رمانی".\n"فڕانکێل"ی ئیگزیستانسیالیست، بوو به داهێنه‌ری بابه‌تی "بوون نه‌ژدی"، واته "پشێوی سۆزدارانه" و ڕای وابوو که پشێویی سۆزدارانه (اختلال عاطفی)، به‌رهه‌می بێ توانایی تاکه‌کانه له دۆزینه‌وه‌ی "مانای ژیانـ"ـدا.\nبه باوه‌ڕی فڕانکێل ئازادی به مانای ڕه‌هابوونه له‌م سێ چه‌مکه: "خۆماکه‌کان (غرایز)، عاده‌ته‌کان و ژینگه‌کان".\nله‌سه‌ر پرسی که‌سایه‌تی، فڕانکێل ڕای وایه له مرۆڤدا هانه‌گه‌لی بنه‌ڕه‌تی بوونیان هه‌یه و ناوی "ویستی ڕوو له مانا"ی له‌سه‌ر داناون. ئیمڕۆ قوتابخانه‌ی لۆگۆتڕاپی، یان مانا ده‌رمانی، به یه‌کێک له قوتابخانه سه‌ره‌کییه‌کانی دەروونناسی دێته ئه‌ژمار.\nده‌قی نامه‌که‌ی دوکتۆر "ویکتۆر ئێمیل فڕانکێل"، به‌م شێوه‌یه‌یه:\nکه‌سێکم که له ئۆردووگای دیلاندا ڕامکردووه. له ماوه‌ی مانه‌وه‌م له ئۆردووگاکاندا، چاوم شتگه‌لێکی دیوه که هیچ مرۆڤێک نه‌ده‌بوو دیبای:\nژوورگه‌لێکی گازیم دیوه، که شاره‌زاترین ئه‌ندازیارانی بیناسازی چاکیان کردبوو. پزیشکی زۆر پسپۆڕم دیوه که به شێوه‌یه‌کی شاره‌زایانه منداڵانیان ژارخوارد ده‌کرد. کۆرپه‌م دیوه که به‌هۆی ده‌رزی لێ دانی باشترین په‌ر‌ستاره‌کانه‌وه مردووه. مرۆڤی وامدیوه، ده‌رچووی قوتابخانه و زانستگاکان؛ ئاگریان تێپه‌رده‌دان و ده‌یانسووتاندن.\nبۆیه به دوودڵییه‌وه له "فێرکردنـ"ـی ڕووت ده‌ڕوانم و داواتان لێ ده‌که‌م:\nبۆ مرۆڤ بوونی قوتابییان تێبکۆشن، تا هه‌وڵ و تێکۆشانی ئێوه، نه‌بێته هۆی بارهێنانی "پسپۆڕی دڕنده" و نه‌خۆشی دەروونیی لێزان. خوێندن، نووسین، بیرکاری و... هتد، کاتێک بایخ په‌یدا ده‌که‌ن که هاوکاریمان بکه‌ن بۆ به مرۆڤکردنی منداڵان و هه‌ر ئه‌وه‌ش ده‌بێته هۆی به‌دیهێنانی داهاتوویه‌کی گه‌ش.\nبوون به پزیشک، ئه‌ندازیار، لێزان و پسپۆڕ، کارێکی دژوار نییه و به چه‌ند ساڵ خوێندن مرۆڤ ده‌توانێت پێیان بگات، هه‌ر وه‌ک ئێستا له کۆمه‌ڵگادا هه‌م پزیشکمان زۆره و هه‌م ئه‌ندازیار. به‌ڵام گه‌وره‌ترین دارایی ئێمه مرۆڤبوون و ڕه‌وشتی به‌رزمانه که به‌هۆی پڕنرخبوونیان و کێشی قورسیان، له‌گه‌ڵ هیچ بڕوانامه‌یه‌ک هاوسه‌نگی نا‌که‌ن.\nمامۆستا "زارا محەممەدیـ"ـش، له وتاربێژییه‌کی کورتدا، گه‌وره‌ترین که‌ڵکه‌ڵه‌ی هه‌ر لێپرسراوییه‌تی له به‌رابه‌ر منداڵانێکدایه که هه‌ست ده‌کات، ده‌بێ جۆرێکی تر و به مێتۆدێکی تر "په‌روه‌رده" بکرێن، تا هه‌م ئێمه ئه‌رکی مرۆڤبوونی خۆمان له‌هه‌مبه‌ر به‌ره‌کانی داهاتوو به جێگه‌یاندبێت و هه‌میش له ڕێگه‌ی ئه‌و منداڵانه‌وه داهاتوویه‌کی جیا له‌و جه‌هه‌ننه‌مه‌ی به ناوی کۆمه‌ڵگا ساز کراوه، له نوێ بونیات بندرێته‌وه.\nمامۆستا "زارا" ده‌ڵێت:\nگشتمان لێپرسراوین له به‌رابه‌ر ئه‌و کۆمه‌ڵگایه‌ماندا، ئه‌گه‌ر به‌یانی منداڵێک بێته نێو ئه‌و کۆمه‌ڵگایه‌وه، ئه‌و کۆمه‌ڵگایه‌ی ئێستا ئێمه‌ی تێدا ده‌ژین، ده‌مانخاته ژێر پرسیاره‌وه و لێمان ده‌پرسێت: "ئه‌ی ئێوه چیتان کرد بۆ ئه‌م کۆمه‌ڵگایه؟\nهه‌ر کام له ئێمه له ماوه‌ی ته‌مه‌نی خۆماندا، ئه‌رکێکمان ده‌که‌وێته سه‌ر شان، ئه‌و ئه‌رک و ڕه‌ساڵه‌ته‌ش کارکردن و تێکۆشان بۆ ئه‌و کۆمه‌ڵگایه‌یه که تێیدا ده‌ژین. کۆمه‌ڵگای ئێستای ئێمه کۆمه‌ڵگای مرۆڤایه‌تی نییه، ئینسانییه‌ت واتای خۆی له‌ده‌ست داوه، هه‌موو شتێک به‌پێچه‌وانه‌ی خۆیه‌تی، هیچ شتێک له‌سه‌ر جێگه‌ی خۆی نییه. ده‌بێ تێبکۆشین، گه‌ر ئێمه تێنه‌کۆشین کێ تێبکۆشێت؟\nهه‌ستیان به‌مه کردووه که ته‌نیا ڕێگه‌ی بونیاتنانی کۆمه‌ڵگایه‌کی مرۆڤته‌وه‌ر، به شاڕه‌گی په‌روه‌رده‌ی منداڵاندا تێده‌په‌ڕێ، بابه‌تێک که گشت پسپۆڕ و لێزانان پێداگریی له‌سه‌ر ده‌که‌ن و هه‌ر ئێستا له گه‌وره‌ترین هۆده‌کانی بیر و ئه‌ندیشه و له زانکۆ باوه‌ڕپێکراوه‌کانی جیهاندا وه‌ک بابه‌تێکی وردی خوێندنه‌وه، کاری له‌سه‌ر ده‌کرێت و ده‌یانهه‌وێ تبناخه‌ی کۆمه‌ڵگایه‌کی مرۆیی بۆ داهاتوو، له ڕێگه‌ی په‌روه‌رده‌ی منداڵ – مرۆڤه‌وه دامه‌زرێنن، که گشت مافه‌کانی مرۆڤی تێدا پارێزراو بێت و ده‌مارگرژی و کوشت و کوشتار و یه‌کتر ئازاردان، به یه‌کجاری کۆچ بکات. ئه‌وه هیوای ده‌روونیت مامۆستا "زارا"یه، بۆ داهاتووی کۆمه‌ڵگاکه‌ی.\n١- ماڵپەڕە ئینتێڕنێتییەکان\n٢- وتاربێژییەکی مامۆستا زارا


نرخی نەوتی خاو بە بەرزی ماوەتەوە\nدوو ڕۆژە بەهای نەوتی خاوی برێنت لە سەروی 63 دۆلارەوە جێگیرە، هۆكارەكەی بۆ داخستنی بەشێك لە پاڵاوگەكانی نەوتی تێكساس دەگەڕێندرێتەوە.\nئەمرۆ سێشەممە 16ی شوبات، لەكاتی بڵاوكردنەوەی ئەم هەواڵە، بەهای یەك بەرمیل نەوتی خاوی برێنت 63 دۆلار و 52 سەنتە.\nهەروەها نرخی یەك بەرمیل نەوتی خاوی ڕۆژئاوای تێكساس 60 دۆلار و 20 سەنتە.\nئاژانسی ڕۆیتەرز هۆكاری بە بەرزی مانەوەی نرخی نەوتی خاو دەگەڕێنێتەوە بۆ داخرانی بەشێكی پاڵاوگەكانی نەوتی ویلایەتی تێكساس بەهۆی بەفرەوە، كە بە گەورەترین بەرهەمێنەری نەوت ناوی بردووە.\nئەو ئاژانسە هۆكارێكی دیكەی بەرزبوونەوەی نرخی نەوتی گەڕاندووەتەوە بۆ ئەوەی، چەكدارانی حوسی لە یەمەن ڕایانگەیاندووە، “بۆردوومانی سعودیەیان كردووە”، ئەوەش ترسی دروستكردووە كە سعودیە كە گەورەترین هەناردەكاری نەوتی ڕێكخراوی ئۆپیكە كێشەی بۆ دروست بێت.\nلەبارەی هێرشەكانی سەر هەولێر ئەمریكا توڕەیە\nوەزارەتی بەرگری ئەمریکا بۆچوونی خۆی لەسەر موشەکبارانکردنی هەولێر ئاشکرا دەکات\nکازمی لەبارەی موچەوە دڵنیایی دەدات\nسەرۆکوەزیرانی عێراق لەبارەی دابەشکردنی موچەی فەرمانبەرانی عێراقەوە دڵنیایی دەدات و ڕایدەگەیەنێت، چاکسازیان کردووە و کۆمەڵگەی نێودەوڵەتیش لەگەڵ چاکسازییەکانیاندایە.…\nنرخی ئەمڕۆی دراوەكان لە بازاڕەكانی هەرێم\nنرخی دراوە بیانییەكان بۆ ئەمڕۆ یەكشەممە 4ی نیسان لە بازاڕەكانی هەرێم بڵاوکرایەوە و، بەراورد بە دوێنێ نرخی دۆلار…\nنرخی دۆلار جێگیرە\nنرخی دراوە بیانییەكان بۆ ئەمڕۆ چوارشەممە 10ی ئازار، لە بازاڕەكانی هەرێم بڵاوکرایەوە، تا کاتی ئامادەکردنی ئەم هەواڵە نرخی…\nكۆمپانیایەك 23 ملیۆن دۆلاری هەقدەستی نەوت لە حكومەتی هەرێم وەردەگرێت\nکۆمپانیای گەنەڵ ئینێرجی تایبەت بە بواری دەرهێنان و پاڵاوتنی نەوت بڕی 23.9 ملیۆن دۆلاری حەقدەستی مانگی کانونی دووەمی…


لەسەر پرسى کورد، تورکیا وەڵامى ئەمریکا دەداتەوە\n- 1/6/2019 7:19:00 PM 35472 جار خوێندراوەتەوە\nوتەبێژی سەرۆکایەتی کۆماری تورکیا، ئیبراھیم کاڵن وەڵامی راوێژكاری ئاسایشی نەتەوەیی ئه‌مریكاى دایەوەو رایگەیاند: پروپاگەندەى کردنە ئامانجى کوردەکانى سوریا لەلایەن تورکیاوە بێبنەمایە.\nجۆن بۆڵتن، راوێژكاری ئاسایشی نیشتمانی ئه‌مه‌ریكا ئەمڕۆ لە کۆنگرەیەکی رۆژنامەوانیدا لە ئیسرائیل رایگەیاند، "کشانەوەی هێزەکانی ئەمەریکا لە رۆژهەڵاتی فورات پەیوەستە بە كۆتاییهێنان بە پاشماوەكانی داعش لەو ناوچەیە و هەروەها دڵنیایی توركیا لە بارەی ئاسایشی شەڕڤانە کوردەکانی سوریا کە هاوپەیمانی ئەمەریکان"، ئەوان گه‌ره‌نتی له توركیا وه‌رده‌گرن و نایانه‌وێت دوای کشانەوەی هێزەکانیان توركیا ئۆپەراسیۆنی سەربازی لە ناوچەکەدا ئەنجامبدات و پێویسته له‌و باره‌یه‌وه هه‌ماهه‌نگی له‌گه‌ڵ واشنتۆن بكه‌ن.\nلەبەرامبەردا وتەبێژی سەرۆکایەتی کۆماری تورکیا، ئیبراھیم کاڵن راگەیاندراوێکی بڵاوکردەوە و تیایدا جەختی لەوە کردەوە کە ئامانجی تورکیا لە بەرەنگاربوونەوەی تیرۆر بریتییە لە پاراستنی ئاسایشی نیشتمانی و دەستەبەرکردنی ئاشتی و سەقامگیری لە ناوچەکەدا.\nبە وتەى کاڵن، ئامانجی تورکیا لەناوبردنی گشت رێکخراوە تیرۆریستییەکانە لە سووریا و پاراستنی یەکپارچەیی خاکی سووریا و پاراستنی گیانی خەڵکی سڤیل و دەستەبەرکردنی ئەو مەرجانەیە کە پێویستن بۆ دووبارە گەڕانەوەی خەڵکی سڤیل بۆ سووریا، "پەیەدە/ یەپەگە" کە لە ژێر ناوی بەرەنگاربوونەوەی داعش جوڵە دەکەن، باڵی رێکخراوی تیرۆریستی پەکەکەیە لە سووریا و نوێنەرایەتی کوردەکانی سووریا ناکات".\nوتەبێژی سەرۆکایەتی کۆماری تورکیا راشیگەیاندووە: پروپاگەندەى کردنە ئامانجى کوردەکانى سوریا لەلایەن تورکیاوە بێبنەمایە. ئامانجی تورکیا پاراستنی ئەو کوردانەیە کە سەر بە پەکەکە/پەیەدە/یەپەگە نین و رووبەڕووی ستەم دەبنەوە.\nئەم وتانەى وتەبێژى سەرۆکایەتى کۆمارى تورکیا لەکاتێکدایە کە هەتا ئێستا لەلایەن پەیەدەوە هیچ هێرشێکى سەربازى لەنێو خاکى سوریاوە نەکراوەتە سەر تورکیا، بەڵام تورکیا بەردەوام هێرش دەکاتە سەر هێزە کوردییەکانى رۆژئاڤا و بەتیرۆریست و بەشێک لە پەکەکە ناویان دەبات.\n#ئه‌مریكا #ئه‌مه‌ریكا #تورکیا #په‌یه‌ده


نووچە نێت | ڕاستگۆیی بێ لایەنی| میدیاى ئێران: ئیسماعیل قائانى سەردانى هەرێمى کوردستانى کردووە\nمیدیاى ئێران: ئیسماعیل قائانى سەردانى هەرێمى کوردستانى کردووە\nNovember 2021 11 - 12:21:37\nنوێنەرى حکوومەتى هەرێمى کوردستان لە ئێران، لە بارەى سەردانییەکەى ئیسماعیل قائانى بۆ عێراق و هەولێر دەڵێت، قائانى پەیامێکى بۆ کورد کوردیش پێبووە، کە نەکەونە ناو بەردەئاشى ململانێى شیعە و شیعە، میدیایەکى ئێرانیش هاتنى قائانى بۆ هەولێر پشتڕاست دەکاتەوە.\nئەمڕۆ پێنجشەممە (11)ى تشرینى دووەم (2021)، نازم دەباغ، نوێنەری حکومەتی هەرێمی کوردستان لە تاران سەبارەت هاتنى قائانى بۆ عێراق و هەرێمى کوردستان بە دەنگى ئەمەریکاى ڕاگەیاند، هەمیشە قائانی کە هاتۆتە عێراق دەرفەتی ئەوەى هەبووە سەردانی هەرێمی کوردستانیش بکات، ئەمەیش ماناى ئەوەیە کە کوردیش بە ئەندازەی لایەنە شیعەکان بۆ ئێران گرنگە.\nهاوکات بەپێى زانیارییەکانى فارس نیوز، کە نزیکە لە سوپاى پاسدارانى ئێران، ئیسماعیل قائانی فەرماندی سوپای قودسی سوپای پاسداران، دوێنێ چوارشەممە دەى تشرینى دووەم، سەردانى هەولێرى کردووە و لەگەڵ بەرپرسانى هەرێمى کوردستان کۆبوونەتەوە.\nئایا ئێران دەستبەردارى هاوپەیمانەكانى دەبێت لە عێراق؟\nئێران له دۆسیه‌ى هه‌وڵى تیرۆركردنى كازمى نه‌رمى ده‌نوێنێ\nکونسوڵخانەى ئێران لە سلێمانى: بێ بەرامبەر ڤیزا بە هاووڵاتیانى هەرێمى کوردستان دەدەین\nئێران: لە ماوەی ٢٠ ساڵی رابردوودا زیاتر لە دوو ملیۆن قوتابی کەمیکردووە\nئیبراهیم رەئیسی کێشەکان دەخاتە ئەستۆی حەسەن رووحانی\nوەزارەتی ئیرشاد وشە دروستکراوەکانی خامنەیی کۆکردەوە\nئیسرائیل خۆی بۆ هێرشکردنە سەر ئێران ئامادە دەکات


باری خراپی ئابوری له ئیدلیب كاریگه‌ریی نه‌رێنی هه‌بوو بۆسه‌ر بازاڕی ئاژه‌ڵان بۆ قوربانی، كه تێیدا كاروكاسبی زۆر خاو بوو له‌كاتی جه‌ژنی قورباندا. [سكرینشۆتی ڤیدیۆیه‌كی ده‌زگای هه‌واڵی ستێپ]\nجه‌ژنی قوربان له پارێزگای ئیدلیب له باكوری خۆرئاوای سوریا به‌پێچه‌وانه‌ی جارانه‌وه ئه‌مساڵ زۆر بێده‌نگ و خه‌مبارانه بوو به‌هۆی ئه‌و گوشاره گه‌وره و سه‌ختییه‌ی دانیشتوانه‌كه‌ی ئه‌زمونی ده‌كه‌ن، چالاكوانێكی ناوخۆ وتی.\nچالاوكوانێكی ئیدلیب، موسعه‌ب عه‌ساف، به دیارونای وت زۆربه‌ری دانیشتوان، به‌تایبه‌تی ئه‌وانه‌ی ئاواره بوون، رووبه‌ڕووی بێپاره‌یی بوونه‌ته‌وه كه وایكردووه بۆیان سه‌خت بێت ئاژه‌ڵی قوربانی و جلوبه‌رگ یان شیرینی بكڕن بۆ جه‌ژنه‌كه.\nئه‌وه‌ی ئه‌و كێشانه‌شی زیاتركردووه، په‌تای ڤایرۆسی كۆرۆنای نوێ (كۆڤید-19) و پێویستی به خۆلادانه له كۆبوونه‌وه‌ی گه‌وره بۆ رێگرتن له بڵاوبوونه‌وه‌ی نه‌خۆشییه‌كه.\nعه‌ساف وتی ناسه‌قامگیری به‌رده‌وامیش كاریگه‌ریی هه‌بوو، كه رژێمی سوریا و هاوپه‌یمانانی تۆپبارانه رۆژانه‌كانیان چڕتركرده‌وه بۆسه‌ر ماڵان له زۆر ناوچه و بوونه هۆی ته‌وژمێكی نوێی ئاواره‌بوون.\nپاركه‌كانی خۆشگوزه‌رانی بۆ منداڵان له ئیدلیب چالاكییه‌كی زۆر كه‌میان به‌خۆوه‌بینی له جه‌ژنی قورباندا، كه به‌پێچه‌وانه‌ی نه‌ریته‌كانه‌وه بوو كاتێك ئه‌و جێگانه ده‌بنه مه‌نزڵگای منداڵان له‌كاتی جه‌ژندا. [سكرینشۆتی ڤیدیۆیه‌كی ده‌زگای هه‌واڵی ستێپ]\nبه‌گوێره‌ی رێكخراوی روانگه‌ی مافه‌كانی مرۆڤ له سوریا، هێرشه ئاسمانییه‌كانی روسیا بۆسه‌ر شارۆچكه‌ی بینیش له ئیدلیب سێ كه‌سیان كوشت له خێزانێكدا رۆژی دووشه‌ممه (3 ئاب).\nعه‌ساف ئاماژه‌شیكرد به ته‌وژمێك له ته‌قینه‌وه‌ی ئۆتۆمبیل و ماتۆڕ له گه‌ڕه‌كه‌كانی پارێزگاكه له چه‌ند رۆژی رابووردوودا.\nوتی زۆربه‌ی خه‌ڵك نایانه‌وێت ئاژه‌ڵ بكه‌نه قوربانی به‌هۆی باری خراپی داراییانه‌وه، كه ئه‌وه‌ش له‌لای خۆیه‌وه كاریگه‌ریی نه‌رێنی ده‌بێت بۆسه‌ر هه‌ژاران و ئاواره‌كان، كه چاوه‌ڕوانی گۆشت ده‌كه‌ن له‌كاتی جه‌ژندا.\nوتیشی ئه‌مساڵ ته‌نها بڕێكی كه‌م گۆشت به‌خشرا له‌لایه‌ن ژماره‌یه‌ك له مه‌ده‌نییه‌كان و رێكخراوه‌كانی كۆمه‌ك و ئه‌و رێكخراوه خێرخوازییانه‌وه كه له هه‌رێمه‌كه‌ن.\nهه‌روه‌ها وتی ئه‌و رێكخراوانه هه‌موو هه‌وڵی خۆیان دا بۆ باشتركردنی بارودۆخه‌كه، به‌تایبه‌تی بۆ منداڵان، له‌ڕێی دابه‌شكردنی دیاری یان سازكردنی چالاكی بچوكتره‌وه، كه تێیاندا ره‌چاوی دووریی كۆمه‌ڵایه‌تی ده‌كرا.\nبه‌گوێره‌ی ئاژانسی فرانس پرێس، رێكخراوی روانگه‌كه رایگه‌یاند كه له پارێزگاكه‌ی دراوسێ، لازقییه، ته‌حریر شام و گروپه‌كانی هاوپه‌یمانی رۆژی دووشه‌ممه لانیكه‌م 12 چه‌كداری سه‌ر به رژێمیان كوشت و رێیان له پێشڕه‌وییان گرت.\n17 چه‌كداری تری سه‌ر به رژێمیش بریندار بوون كاتێك هێرشێكیان كرد به تۆپ و چه‌كی قورس، له‌كاتێكدا له‌لای ته‌حریر شامیشه‌وه شه‌ش چه‌كدار كوژران.


رێژه‌ى ژنانى رۆژنامه‌نوس له هه‌ڵه‌بجه زیادی كردوه\n2022/04/23 125 جار بینراوە\nلە 124 هه‌مین ساڵیادی رۆژنامەگەری کوردیدا رادیۆی دەنگی نوێ لە پارێزگای هەڵەبجە ئەنجامی راپرسیەکی سەبارەت بە رێژەی به‌شداری ژنان له نێو ده‌زگا میدیایه‌كان و ئه‌و توندوتیژیانه‌ی روبه‌ڕوی ژنانی میدیاكار لە پارێزگاکە ده‌بێته‌وه، راگەیاند.\nرەنگین سەلام، سەرپەرشتیارى راپرسیەکە بە نەوژینی راگەیاند: ئەو ئامارانەى کە ئاماده‌مان كردون، دو بەشن: بەشێکى بۆ دەزگا میدیایەکانى سنورى پارێزگاکەیە، بەشەکەی دیکەش تایبەتە بە ئاستى بەشدارى ژنان لە دەزگا راگەیاندنەکانی سنورەکە.\nلە راپرسیەکەدا 7 دامەزراوەی میدیایی لە (رادیۆ، تەلەفزیۆنى ناوخۆیى، وێب تیڤی)، لەگەڵ 22 ژنە رۆژنامەنوسی پارێزگای هەڵەبجە بەشداربون.\nره‌نگین سه‌لام، له‌كاتى خستنه‌ڕوى ده‌ره‌نجامى راپرسیه‌كه‌یان\nبەشێک لە راپرسیەکە تایبەت بو بە جیاوازی رێژەی كاركردنی ژنان لە نێوان رابردو و ئیستادا، واتا لە نێوان ساڵی 1996 کە یەکەمین دەزگای راگەیاندن لە سنورەکە کرایەوە تاکو ساڵی 2021.\nرەنگین سەلام، دەربارەی ئەنجامی بەراوردکردنەکە وتی: "بەپێى بەراوردەکە بەشداریکردنى ژنان لە دەزگاکانى راگەیاندندا زیادى کردوە، ئەمەش جێگەى دڵخۆشیە".\nلە بارەى هەبونى توندوتیژیش بەرامبەر به ژنانى رۆژنامەنوس، سەرپەرشتیارى راپرسیەکە وتی: "توندوتیژى هەیە، بەڵام تەحەڕوش کەمە، توندوتیژیەکانیش بە جۆرى جەستەیى زۆر کەمە، بەڵام توندوتیژى زارەکى و دەرونى زۆر زۆرە".\nبەپێی ئامارەکان 30 ژن لەناو دەزگا راگەیاندنەکانی هەڵەبجەدا کاردەکەن، بەپلەی یەکەم وەکو پێشکەشکاری بەرنامە کۆمەڵایەتیەکان دەردەکەون و پێشکەشکردنی بەرنامەی سیاسیش لە پلەی دوەمدایە، هەروەک بەپێى وەڵامەکانیان بۆ راپرسیەکە دەرکەوتوە کە زۆرینەیان بەرنامە و کارەکانیان بۆ دیارى دەکرێت نەک ئەوەى بە دڵى خۆیان بێت.\n2022/04/11 - 03:52:PM\nله‌كه‌لار كچێك پیاوان فێری به‌رگدوریی ده‌كات\n2022/04/03 - 04:11:PM\nسروه و باخچه و 11 ساڵ له خه‌می ژنان\n2022/04/03 - 03:09:PM\nله ئاواره‌ییه‌وه بۆ وه‌رزش\nژمارەی سەردان 527,223 ژمارەی میوان 17


تا ئێستا تەرمی سێ کەس لە ژێر ئاودا ماون . | Rwmal | ڕووماڵ\nده‌ستپێك هه‌واڵی كوردستان تا ئێستا تەرمی سێ کەس لە ژێر ئاودا ماون .\nتا ئێستا تەرمی سێ کەس لە ژێر ئاودا ماون .\nمێھڤان مجید : رووماڵ\nلە سنوری پارێزگای دھوک تا ئێستا جەنازەی سێ کەس لە ژێر ئاودا ماوە ، بەرگری شارستانیش دەلێت : بەدواداچون بو لێگەرین بو ئەم جەنازە بەردەوامە ، دوانیان ئافرەتن و یەکێک پیاوە ، بەلام لەبەر بەرزی ئاستی ئاو تا ئێستا نەبینراون .\n« م.ع » خەلکی زاخویە و لە خابوری زاخو ژێر ئاو کەوتوە ، و نێزیکەی ٢٠ روژە نە بینراوە ، یەکێک لەو کەسانەیە کە تا ئێستا لە ژێر ئاوە ، قوتابی کولیژی سەربازی ھەولێر بوە لە قوناغی دووەم ، بە مەبەستی سەرەدانی مال لە ٢١ مانگی پێنچ روییشت زاخو ، روژی دواتر کە ھەینی بوو چوتە سەر ئاو\n، قادر مامی «م.ع» بو رووماڵ باس لە چیروکی دەکات :” تەمەنی «١٩» سالە بو مەبەستی بەسەربردنی کاتێکی خوش و شکانی گەرمی ھاوین رویشت سەر روباری زاخو لە گوندی چەم سیرمو و لە کاتژمێر ٤ ئێوارە لەلایەن پولیسەوە ئاگادارکراین کە ژێر ئاو کەوتوە و دیار نیە ، « م» خوی کەسێکی مەلەوان و شارەزابو بەلام قەدرەکە تا لێرەبو ،، بویە داوا لە حکومەت دەکەت خوت زیاتر ماندو بیکەن بو ئەوەی جەنازەکە دەر بھێنن ”\nئەمە بە تەنیا نیە لە پارێزگای دھوک کە تا ئێستا لە ژێر ئاو بێ سەر و شوێنبت ، دوو ئافرەتی تر کە تا ئێستا ئەویش ژێر ئاو ماون بە ناوی «ھ.خ» تەمەنی ١٩ سالە خەلکی زوخویە و ، و « ف. ک » تەمەنی ٢٤ سالە خەلکی ناحیەی شێلادزە ، لە بەدواداچونی رووماڵ دا ھەولماندا کەسوکاری ئەوانیش قسە بکەن و چیروکی خویان بگێرن بەلام ئادە نەبون .\nبێوار عبدالعزیز بەرپرسی ژوری پەیوەندی و راگەیاندی بەرگیری گشتی شارستانی دھوک بو رووماڵ وت : ھەر لە یەکم ساتی ژێر ئاو کەسوتنی ئەم کەسانە تیمەکانی ئێمەی نقومڤانەکان لێگەرین دەستی پێکردوە و تا ئێستا بەردەوامە ، لە کاتێکی نێزیکدا لێگەرینێکی گەورە لە سنوری پارێزگای دھوک دەست پێ ئەکەین ، بو بینی جەنازەی ئەو سێ کەسانەی کە تا ئێستا ماون ، یەکێک نێزیکەی ٢٠ روژە لە ژێر ئاو یەکێک نێزیکەی ٣ مانگە ، و یەکێک نێزیکەی ٤٠ روژە “.\nلە سەرەتای ئەم سال لە سنوری پارێزگای دھوک تا ئێستا ١٤ کەس ژێر کەوتونە ، لەوانە ٧ بە ساخی بە ھاوکاری خەلک و تیمەکانی بەرگیری شارستانی دەرھێناون و و تا ئێسا ٣ کەس نەبینراون و لەوانە دوانیان خەلکی زاخون .


مەلابەختیار باسی 31 ئاب دەكاتەوە و پارتی بە بێ باك ناو دەبات\nharem 01/06/2016 - 09:20 بڵاوکراوەتەوە لە هەواڵ/كوردستانی\nلە ساڵیادی دامەزراندنی یەكێتی نیشتیمانیدا، مەلا بەختیار لێپرسرراوی دەستەی كارگێڕی ڕایدەگەیەنێت دەبێت پارتی مافە خواروەكانی یەكێتی بگەڕێنێتەوە بۆ ئەوەی جارێكی تر هاوسەنگی سیاسی دروست بێتەوە و پێشی وایە پارتی بێ باكە.\nلە میانەی بڵاوكردنەوەی پەیامێكیدا مەلا بەختیار دەڵێت" ئەوانەی ئێستا لەسەر شەقامی بەرژەوەندی.. خەریكی كاسە لێستنن، كە برایم عەزۆ شەهید كرا لەكوێ بون؟ كە حەسەن خۆشناو شەهید كرا لەكوێ بون؟ كە كارەساتی هەكاری قەوما لەكوێ بوون؟ لە(31) ئابدا لەكوێ بون..؟"\nئەو دەڵێت" بەبێ وەرگرتنەوەی مافەكانیش، هەرگیز هاوسەنگی سیاسی ناگەڕێتەوە بۆ كوردستان. مخابن، پارتی لەمبارەوە هەتا ئێستاش بێ باكە، هەنگاوی پراكتیكی بۆ مافە خوراوەكان نانێ.. چونكە دەركەوتووە كە پەیوەندی سیاسی لە وڵاتانی ئێمە لەسەر حكومڕانەتی پەتی، سەرناگرێ .. دەبێ هاوسەنگی سیاسی‌و دادپەروەری كۆمەڵایەتیش ببێتە بەشێكی بنەمای دەسەڵات. دەسەڵاتیش كاتێك شەرعیەت پەیدا دەكات، زۆربەی خەڵك و هێزە سیاسیەكان و مەدەنییەكان، گرێبەستی كۆمەڵایەتی و سیاسی لەگەڵ ببەستن.".


بۆچی ئینتما لای هاووڵاتی نەماوە - قەڵەم\n١- هاووڵاتی دووچار نامۆ بوون بووە.\n٢- ئاسۆ لەبەردەم هاووڵاتی نەماوە.\n٣- چەمکی حزب لە چەمکی نەتەوەو نیشتمان گەورەترە.\n٤- ئەزموونی سی ساڵە وەڵامدەرەوەی خواستی هاووڵاتی نیە.\n٥- پروپاگەندەی نیولیبرالیزم و چەخت کرد لەسەر توانای تاک.\n٦-نەبوونی ئاڵتەرناتیڤی باوەر پێکراو.\n٧- فاکتەری هەریمایەتی و جیهانی.\n٨- هاووڵاتی بێزارە لە قەوارەو دەزگای رێکخراوەیی و حزبی.\n٩- بوونی کێشەی نەتەوایەتی بە بێ چارەسەر.\n١٠- کورستان قوناغی رزگاری نیشتمانی نەبڕیوە.\n١١- لاوازی بزوتنەوەی چەپ و یەکسانی خواز لە کوردستان دا.\n١٢-هەڕەشەی داعش بۆ ناوچە دابڕاوەکانی دەرەوەی هەریم.\n١٣- نەبوونی هیوا بە فریادرەس.\n١٤-نەبوونی پلان بۆ رووخانی حکومەت و دەسەڵات.\n١٥-لیپرسینەوە نەکردن لەگەڵ جاش و خۆفروشان و داڵدەدانی پیاوانی بەعس لە کوردستان.\nئەمرۆ ئەوەی لە نزیکەوە چاودێری دۆخی هاووڵاتیان بکا بۆی دەردەکەوێ کە ئینتما یان لاوازە یان بە یەکجاری غائیبە، ئەمەش دەگەرێتەوە بۆ ئەو خاڵانەی لەسەرەوە دەستنیشانمان کرد لە ڕاستی دا هاووڵاتی دووچاری نامۆ بوون بووە، هاووڵاتی هەست دەکات لە جوگرافیایەک دەژێ نیشتمانی ئەو نییە، لەسایەی دەسەڵاتێک دەژێ نوێنەرو نمایندەی ئەو نییە! بە ئاشکرا داهاتی هەریم لە نەوت و گاز دەچیتە گیرفان چەند کەسێکەوە بەم شیوەیەش گەندەڵی زاڵە بەسەر هەموو جومگەکانی دەسەڵات ئاکام هاوولاتی بێ بەشە لەو داهاتە.\nجاران لە ئینگلتەرا کە خەباتی چینی کرێکار نەخەمڵی بوو، لودیەکان کارخانەکانیان دەشکاند چونکە درکیان بە رێگای دروستی خەبات و رەهاییەوە نەکرد بوو، ئەمرۆ هاووڵاتیانی کوردستان رێک وەک لودیەکان وایە لە باتی شکاندنی کارخانە، سیمبولەکانی نەتەوەو نیشتمان و ئاڵاو میژووی خەباتی میللەت وەک توڵە سەندنەوەیەک لە ناخی خۆیان دەیشکێنن ودەیسرنەوە! هاووڵاتی پێ وایە بەم بێ باکی یە و فەرامووشی سیمبولەکان، توڵە لە دەسەڵات دەکاتەوە، دەسەڵاتی مشەخۆر و سەرمایەداری وابەستە.\nوەک ئاشکرایە ئاسۆی گۆڕان لەبەردەم هاووڵاتی نەماوە یان گەیشتوتە بن بەست. جاران ڕژیمی سەدام هەبوو بە ئاگرو ئاسن گەلی عیراق و کوردستانی دەچەوساندەوە لەسەر ئاستی ڕای گشتی هاوڕاییەک هەبوو لەسەر رووخانی، رووخانی رژیم لە رووی لوژیکی یەوە مەشروعیەتی هەبوو، هیچ دەروازەیەک نەهێشتبوەوە لە بەردەم گەلی عیراق و کوردستان، لێرەدا دەتوانم بڵیم دەسەڵاتی هەریم وێرای کەم و کوڕییەکانی وێرای کەمتەرخەمیەکانی وێرای خاڵە نەگێتڤەکانی لە کوشتنی رۆژنامە نووسان و زیندانی کردنی نەیارانی هەروا پێشیل کردنی مافی مرۆڤ و چاوساندنەوەی هاووڵاتیان لە رووی ئابورییەوە وەک پاشکەوتی مووچەو سەپاندنی باج و خەراجی زۆر بەسەر هاووڵاتیان بەڵام مەسەلەی رووخانی لەسەر ئاستی ڕای گشتی نەبۆتە پرۆژەیەک بۆ خەبات و هەماهەنگی هاووڵاتیان، حکومەتی هەریم تائێستاش لایەنگری حزبی یی هەیە. بەڕایەڵی ئابوری و مووچە زۆربەی ئەندامانی کۆمەڵگا بە خۆیەوە شەتەک داوە، چارەنووسیان بەستراوە بە مانەوەی ئەم دەسەڵاتە! یان هەندێ هاووڵاتی بەو چەمکە رەفتار دەکەن (دەستی نەتوانی بیبڕی ماچی بکە).\nتا ئێستاش دەسەڵات کویلەو دەرویشی هەیە کە لە بنەڕەت دا کویلەو دەرویشی حزبەکانن. لە نێو ریزی هاوڵاتیان ژمارەیان کەم نییە.\nخاڵیکی تر شایستەی هەڵوەستە لەسەر کردنە ئەویش ئەوەیە چەمکی حزب لە چەمکی نیشتمان و نەتەوە گەورەترە کە لە ئاکام دا دەسەڵاتی هەرێم زیاتر ئیش بۆ لایەنگرانی حزبی دەکا بە هەردوو باڵەکەیەوە کەواتە ئەوەندە داکۆکی لە ئەندام ولایەنگری خۆیان دەکەن، بەو ئاستە داکۆکی لە هاوڵاتی یەکی کوردستان ناکەن، لێرەدا جارێکی دی نامۆ بوون سەرهەڵئەدا. تاوانی ئەو هاووڵاتیانە چی یە کە حزبی نیین یان نەبوونەتە ئەندام و لایەنگری هیچ حزبێک یان سەر بەحزبەکانی دەسەڵات نیین.\nحزبەکانی دەسەڵات بە جیددی کار لەسەر چەمکی نەتەوە نیشتمان ناکەن، ئەوەندە ئیش لەسەر چەمکی نەتەوەو نیشتمان دەکەن کە بەرژەوەندی حزبی پیویستی پێ بێ .\nلە ماوەی ئەم سی ساڵە نەتوانراوە ژێرخانێکی پتەوی ئابوری دروست بکرێ بەم شێوەیە لایەنی کەمی خواستەکانی هاووڵاتی جی بەجێ نەکراوە. بگرە دەستکەوتەکانی کەرتی گشتی لێ سەندراوەتەوە و دەسەڵات بایەخ بە کەرتی تایبەتی دەدا، چەرخی ئابوری کوردستانیان بەستۆتەوە بە بانقی جیهانی و سنووقی دراوی جیهانی یەوە ئەنجامی ئەم سیاسەتەش، هاووڵاتی کەم درامەت باجی ئەدا! لە بواری خزمەتگوزاری تەندروستی و قوتابخانەوە کارەباو ئاو و رێگاو بان.\nخاڵێکی تر کە پیویستە ئاماژەی بۆ بکەین بڵاوکردنەوەی فەلسەفەی نیولیبرالیزمە لە رێگای کەناڵی تەلەفزیونی سەر بە ئەم خەتە و ئامرازەکانی کومونیکاسیونی کۆمەڵایەتی، بەردەوام سیمبولەکانی نەتەوەو نیشتمان لە ناخی هاووڵاتی دەکوژێ، لە رێگای چەمکی بازاری ئازادەوە هەموو شتی دەکا بەکاڵا تەنانەت بەرهەمی ئەدیبانیش، کاڵایەک کە لە قازانجی قوتابخانەو بیرو بۆچوونی ئەو دا بێ.\nلەم قوتابخانەیە چەخت لەسەر توانای تاک و تەرای هاووڵاتیانی دەکاتەوە وەک خۆ دەوڵەمەند کردن لە رێگای جۆڕاو جۆرەوە هەروا پەرە دان بە توانای تاک لە بواری فێربوونی پێشەیەکی نوێ یان زمانێکی نوێ بەم شێوەیە هاووڵاتیان دەکەونە کێبەرکێ لە پێناوی گەیشتن بە ئامانجی فەردی و لەبیر کردنی چارەنووسی کۆمەڵگا، لەم فەزایە زەحمەتە هاووڵاتیان هاریکاری یەک بکەن لە پێناو گۆڕانی کۆمەڵایەتی.\nفاکتەری هەریمایەتی و جیهانی، هەردوو حزبە دەسەڵاتدارەکەی کوردستان تا ڕادەیەک میژوویەکی ئاشکرایان هەیە لە دابەش بوون بەسەر دوو دەوڵەتی هەریمایەتی ئەوانیش تورکیاو ئیرانن، لەسەر ئاستی جیهانیش ئەجیندای ئەمریکا جێ بەجێ دەکەن. ئەم دوو حزبە تا ڕادەیەک مەشروعیەتی هەریمایەتی و جیهانییان هەیە تەنانەت دەست لە کاروباریان وەرئەدەن بە واتایەکی تر بە پێ ئامۆژگاری ئەوان سیاسەت دەکەن، ئەم خاڵە وای کردووە تاڕادەیەک لە خۆبایی بن و بێ منەت بن لە هاووڵاتیان و فشارەکانی بەم شیوەیە هاووڵاتی بێ دەرەتان هیچ هێزێکی دەرەکی و ناوەکی پاڵپشتی ناکا لە خەباتی دا بۆ گۆڕانکاری.\nڕاپەرینی تەشرینی ٢٠١٩ لە عیراق ئەوەی دەرخست کە لاوانی ڕاپەریوو ناڕازی رەتی هەموو حزب و رێکخراوێکیان کردەوە بەرای من ئەم هەنگاوەش پلانی دەرەوەیە کە بێ بەرنامە تەنیا ناڕەزایی دەرببڕی وەک توێژێکی پەڕاوێز خراو، لە کوردستانیش بە هەمان شێوە هاوڵاتیان ناڕازی گاڵتە بە رێکخراوبوون و حزبایەتی دەکەن بە بێ ئەوەی هیچ ئاڵتەرناتیڤێک شک بەرن ئەمەش وەک شکاندنی کارخانەیە لە لایەن لودیەکانەوە.\nلە لایەکی ترەوە کێشەی کورد بەتەواوەتی چارەسەر نەکراوە یان میللەتی کورد قوناغی رزگاری نیشتمانی نەبڕیوەو تا ئێستا هەڕەشەی لەسەرە. لە بەرانبەردا حزبەکانی دەسەڵات ئەگەر بە رووکەش و ناویش بێ هەڵگری پروژەی نەتەوەیین بەسەر زارەکی گەرچی لە واقیع دا ئێشی بۆ ناکەن یان بە پێچەوانەی ئەو پروژەیە ئیش دەکەن! ئەم پروژە ناتەواوە وای کردووە یان زەمینەی ڕەخساندووە کە هاووڵاتی ئەگەر پێ خوار دانا یان لەگەڵ سیاسەتی ئەوان دا نەبێ تەخوێن بکرێ.\nمەسەلەی نەتەوایەتی بۆ حزبەکان وەکو کراسە خوێناویەکەی عوسمانە! لەهەموو بۆنەو ویستگەیەک بەرزی دەکەنەوە وەک (کلام حق یراد بە الباطل) وەڵامی خواستی ڕەوای هاووڵاتیان ئەدەنەوە.\nهەڕەشەی داعش بۆ ناوچەکانی دابراوەکانی دەرەوەی هەریم دەچێتە ئەم خانەیەوە، گوایا کوردستان هەڕەشەی دەرەکی لەسەرە وا پێویست دەکا هەمووان داکۆکی لە دەسەڵات بکەین.\nهەنگاوێکی تری دەسەڵاتی هەریم کە دژی پروژەی نەتەوەیی و نیشتمانی لێپرسینەوە نەکردن لەگەڵ جاش و خۆفرۆشان بگرە مووچەو ئیمتیازیان پێ دەدرێ هەروا داڵدەدانی پیاوانی بەعس لە شارەکانی هەریم ئەم ئەم هەنگاوەش بێ هیوایی و بێ ئۆمیدی لای هاووڵاتیان دروست کردووەو دەکا.\nدوا قسەم ئەوەیە کە هاووڵاتیان کوردستان رێک نەکەوتوون لەسەر ئاڵتەرناتیڤ بۆ دەسەڵاتی هەریم بەتایبەت چەپ و یەکسانیخواز هیج بەرنامەیەکی ئاشکراو جێگرەوەی نیە بەڵکو لە زۆر حاڵەت دا رێنمایی دەسەڵات دەکەن لە لایەک ترەوە دەسەڵاتی هەریم ئیش بۆ بە بێ ئیرادە کردنی هاووڵاتیان دەکا لەرێگای شەتەک دانیان بە جومگەکانی دەسەڵاتەوە بە میکانیزمی حزبی و پێ دانی مووچەی بن دیوارو و دەیان ئیمتیازی تر کە لەراستی دا خەساندنی هاووڵاتیانە.


نەزم و دسیپلین بونیاتی نەتەوە و وڵات دائەنێ…، هوشیار ئەحمەدی – PMNews\nنەزم و دسیپلین بونیاتی نەتەوە و وڵات دائەنێ…، هوشیار ئەحمەدی\nنەزم و دسیپلین و مودیریەت و رێکخستن پێویست و پێشمەرجی سەرکەوتنی ھەر نەتەوە و کۆمەڵگا و وڵاتێکن. واتە ئەو مەرجانە نیشانەی ئەوەن کە ئامانجێکی باڵا و گشتگیر و ویستێکی جیدی بۆ گەییشتن بەو ئامانجە بوونی ھەیە.\nبە بوونی ئەو نەزم و دسیپلین ئەکرێ تاکەکانی کۆمەڵگا ئارایش بدرێن، ئاراستە بکرێن و ئامانج و رێگای ئامانجیان بۆ دەستنیشان بکرێ و دواتریش ئەو نەزم و دسیپلینە ببێتە پەیکەرێکی ئامانجدار کە گەییشتن بە ئامانجەکانی لە سەروی ھەموو شتێکەوە دابنێ، کە تاک و گروپ و قەوارەی وردی بنەماڵە و خێڵ و ھاوڵاتی و ھاونیشتمانی لەو رێکخستنەدا تەنیا تاکی ھاوسان و یەکەی پێکھێنەری ئەو پێکھاتە و پەیکەرە بن.\nبۆیە بە بوونی وەھا نەزم و دسیپلین و مودیریەت و رێکخستن و ئێرادەیەک، ئەکرێ نەتەوە و کۆمەڵگا و وڵاتێکی وەک چین، بە حەشیمەتێکی یەک ملیادرو نیوییەوە رێکبخرێ ، بەڕێوە ببرێ و لەمەش زیاتر، بکرێتە پێشھەنگاوی پێشکەوتن و گەشەی ھەمەلایەنەی جیھان.\nبە پێچەوانەش وەک ھەرێمی کوردستان، لە نەبوونی ئەو پێشمەرجانەدا، بەو ھەموو سەرخان و ژێرخانە ئابووری و حیزب و رێکخراوەوە کە ھەیە، ناتوانرێ قەبارەیەکی مرۆیی پێنج ملیۆن کەسی وەک کوردستان رێکبخرێ و بەڕێوە ببرێ.!\nھەڵبەت لەم بابەتەش دا ناکرێ تەنیا توێژی دەسەڵاتدار و بەڕێوەبەر بە تەخسیربار بزانرێ و کەموکوڕییەکە تەواوی کۆمەڵگا لێی بەرپرسیارە. چونکیھەموومان کەم تا زۆر ئەزانین کە تاکی کورد لەرێکخستن نەھاتووە، واتە ناتوانرێ ئاسان کەسایەتی کورد بونیات بنرێ و رێکبخرێ و بگۆڕدرێ.\nبۆچوونی جۆراوجۆر لەم پێوەندییەدا ھەیە، بەڵام بەرچاوترین و باوترینیان ئەوەیە کە ئەوترێ تاکی کورد و کۆمەڵگا و ژینگەکەی وێکڕا کەشی پەروەردەییان لێ شێوێنراوە. واتە بوونی بەردەوامی داگیرکەر و رێکخستن و نەزم و دسیپلینی داسەپێنراو لە نیشتمانی کوردان وایکردووە تاکی کورد ئاسان قاڵب نەگرێ، ئاسان پەروەردە وەرنەگرێ، ئاسان فەرمان قەبوڵ نەکا و لە ھەمووشی زقتر، دژی ھەر چەشنە سیستم و پێکھاتەیەک بێ و ھەموویان بە ھەمان نەفەس و چاوی بەرھەمی داسەپێنراوی داگیرکەرانە ببینێ.\nئەوەی کە ناشاردرێتەوە ئەوەیە، خڕپاکی ھۆکار و بەرکارەکان ئەگەڕێنەوە بۆ خۆمان و رواڵەتی بینین و تێپەڕینمان بە سەر رابردووی پڕ وانە و ئەزمونی داگیرکران و خەبات بۆ رزگاریی و خەیانەت و ناپاکیی ناوخۆییمان و بوونمان بە داردەست و پیاوی داگیرکەران بۆ سەرکوتی خۆمان و یارمەتیی داگیرکەران بۆ داگیرکردنی خاکی خۆمان و ھەوڵدان و رکابەرێی بۆ بەدەستھێنانی دڵی داگیرکەران بۆ قەبوڵکردنی ئەربابەیەتیان بە سەر ھێزە بەناو رێکخراوە عەشیرەیی و خێڵەکی و بنەماڵەییەکانمانەوە.\nبەگشتی تاک و رێکخستنێکی چین ئاسام ھیوایە.